Beku akaun: Kerajaan PH-BN jangan pengaruhi SPRM, kata Wan Saiful

Ketua Penerangan Bersatu Malaysia, Datuk Wan Saiful Wan Jan menyifatkan Perdana Menteri Datuk Seri Anwar Ibrahim ‘berbohong’ berhubung kenyataannya tidak campur tangan dalam siasatan Suruhanjaya Pencegahan Rasuah Malaysia (SPRM) terhadap Bersatu, sedangkan tuduhan angka semakin berubah-ubah daripada RM600 bilion kepada RM300 juta.

Wan Saiful berkata Bersatu telus apabila mengisyhtiharkan akaun parti setiap tahun dan telahpun mendedahkan dokumen itu untuk akses umum.

Bagaimanapun, katanya, beliau pelik dakwaan Anwar yang mengatakan Bersatu seleweng RM600 bilion kini berubah menjadi RM300 juta sekali gus membuktikan campur tangan politik berlaku.

“Kita melihat ada campur tangan politik berlaku. Walaupun PM kata tidak ada sebarang campur tangan oleh kerajaan, bagi saya ini satu penipuan yang dilakukan oleh kerajaan penipu ini.

“Pertama, dia tuduh kita mencuri RM600 bilion. Bila tahu angka dia salah, dia turun jadi RM92.5 bilion. Bila dia tahu angka itu pun salah, dia turun konon-konon ada RM4.5 bilion.

“Bila Bersatu dedahkan akaun parti yang setiap tahun kita isytihar, dapat diketahui setahun lebih kurang RM150 juta yang kita terima. Tiba-tiba ada dakwaan lagi ada RM300 juta kononnya.

“Saya cabar Anwar Ibrahim dedahkan dari mana dia dapat angka ini sebab kalau tidak, ternyata satu penipuan oleh kerajaan penipu ini,” katanya.

Beliau berkata demikian ketika ditemui pemberita selepas mengadakan pertemuan dengan sekumpulan nelayan bersama Ahli Parlimen Kepala Batas, Dr Siti Mastura Muhammad, di Jeti Nelayan Padang Benggali, di Tasek Gelugor, pada Sabtu.

Tiga hari lalu, Perdana Menteri Datuk Seri Anwar Ibrahim menegaskan tidak pernah mengarahkan SPRM membekukan akaun Bersatu.

Pada 5 Disember tahun lalu, Anwar dilaporkan berkata terdapat pelanggaran serius prosedur berhubung dakwaan perbelanjaan hampir RM600 bilion ketika pentadbiran kerajaan terdahulu.

Pada sidang medianya, Anwar berkata agensi itu bertindak bebas dalam tindakan membekukan akaun Bersatu mengikut Akta Pencegahan Pengubahan Wang Haram, Pencegahan Pembiayaan Keganasan dan Hasil daripada Aktiviti Haram.

Mengulas lanjut, Wan Saiful yang juga Ahli Parlimen Tasek Gelugor menegaskan kerajaan yang dipimpin Anwar tidak sepatutnya mempengaruhi SPRM.

Ini kerana, katanya, SPRM adalah sebuah badan bebas yang dihormati rakyat.

Membuktikan campur tangan politik berlaku, Wan Saiful berkata ketika ini yang disiasat hanyalah Bersatu.

“Jadi ini campur tangan politik yang tidak sepatutnya berlaku ke atas sebuah badan bebas yang dihormati oleh rakyat seperti SPRM.

“Sekiranya tiada campur tangan politik, sudah pasti semua parti yang menyertai PRU-15 akan disemak oleh pihak berkuasa. Tapi apabila hanya Bersatu sahaja menjadi sasaran, sudah pasti timbul persoalan kenapa siasatan begitu spesifik terhadap satu parti sahaja dan bukan semua?” soalnya.


PN sedia berdepan PRN serentak di enam negeri: Tuan Ibrahim

Perikatan Nasional (PN) akan membincangkan saranan pelbagai pihak agar Pilihan Raya Negeri (PRN) dijalankan secara serentak di enam negeri terlibat, kata Timbalan Presiden PAS Datuk Seri Tuan Ibrahim Tuan Man.

Beliau berkata perkara itu akan dibawa ke Majlis Tertinggi PN untuk dibincangkan secara lebih mendalam selepas Suruhanjaya Pilihan Raya (SPR) sendiri mencadangkan agar PRN diadakan secara serentak nanti.

“Secara peribadi saya sendiri tidak ada masalah sekiranya proses pengundian diadakan serentak di enam buah negeri iaitu di Kelantan, Terengganu, Kedah, Negeri Sembilan, Selangor dan Pulau Pinang.

“Saya sendiri akan membawa perkara ini ke mesyuarat Majlis Tertinggi PN dan segala keputusan akan dimaklumkan kemudian,” katanya menurut laporan Bernama.

Pengerusi SPR Tan Sri Abdul Ghani Salleh dilaporkan berkata pihaknya berharap pilihan raya bagi enam negeri yang belum mengadakannya dapat dilaksanakan secara serentak bagi memudahkan urusan SPR.

Namun, Abdul Ghani berkata pihaknya tidak mempunyai kuasa untuk membuat pembubaran bagi Dewan Undangan Negeri (DUN) negeri terlibat dan ia terpulang kepada kepimpinan negeri terbabit.


Segamat banjir, mangsa banjir dipindah ke PPS

Sebuah pusat pemindahan sementara (PPS) di Segamat dibuka apabila penduduk di daerah tersebut dilanda banjir.

PPS dibuka di Balai Raya Gemereh 4 Batu Badak, Segamat pada jam 8 pagi tadi.

Jurucakap Pengurusan Bencana Daerah, berkata PPS berkenaan menempatkan 17 mangsa daripada lima keluarga adalah yang pertama dibuka di daerah itu apabila air melimpah ke kawasan penempatan penduduk.

“PPS pertama itu dibuka berikutan kawasan yang terjejas melanda Kampung Seberang Batu Badak, Segamat. Setakat ini kita memindahkan 17 mangsa.

“Berlaku limpahan air di Sungai Muar Segamat. Bagaimanapun, pemantauan berterusan akan dijalankan oleh agensi berkaitan dari semasa ke semasa,” katanya dalam kenyataan.


Jika apa-apa berlaku di Kedah, jangan salahkan saya: Mat Hasan

Spekulasi berhubung kemungkinan pilihan raya negeri (PRN) di Kedah pula bakal berlaku selepas UMNO membubarkan Dewan Undangan Negeri (DUN) Johor.

Kedudukan DUN Kedah bergantung kepada sokongan UMNO di negeri tersebut dan hubungan antara parti itu dengan PAS ketika ini tegang apabila kedua-dua pemimpin sering membalas kritikan antara satu sama lain.

Selain itu, keputusan PAS untuk bersama Bersatu dibawah tiket Perikatan Nasional (PN) menimbulkan rasa tidak puas hati antara kedua-dua parti tersebut.

Dalam pada itu, Timbalan Presiden UMNO, Datuk Seri Mohamad Hasan memberitahu tidak mengetahui sebarang perkembangan politik di Kedah tetapi tidak mahu dipersalahkan sekiranya berlaku sesuatu di Kedah, ia dipercayai merujuk sekiranya bakal berlaku satu lagi PRN selepas ini.

“Saya di ibu pejabat (Kuala Lumpur). Jika ada apa-apa berlaku di Kedah, jangan salahkan saya.

Tapi buat masa ini saya tak dengar apa-apa,” katanya dipetik laporan Malaysiakini.

Terdahulu PAS menunjukkan rasa kurang senang dengan tindakan Umno-BN melakukan langkah sendirian bagi melaksanakan PRN Johor.

Pada pandangan PAS PRN berkenaan tidak diperlukan pada ketika ini.

Beberapa pemimpin PAS kemudian mempersoalkan langkah itu dan bertanya mengenai kemungkinan ia juga diperluaskan ke negeri lain termasuk di Kedah. Antaranya ialah Presiden PAS Tan Sri Abdul Hadi Awang.


[KEMAS KINI] Sarawak catat kes baharu lebih tinggi daripada Lembah Klang

Jumlah jangkitan baharu Covid-19 dalam tempoh 24 jam hingga 12 tengah hari tadi di Sarawak lebih tinggi daripada yang direkodkan di Lembah Klang – merangkumi Selangor, Kuala Lumpur dan Putrajaya.

Dalam tempoh itu, Sarawak mencatat peningkatan jangkitan baharu apabila merekodkan 2,943 kes berbanding 2,712 semalam.

Lembah Klang hari ini mencatat 1,852 jangkitan, turun daripada 2,688 kes semalam. Ketiga-tiga negeri itu semalam merekodkan peningkatan kes baharu, namun hari ini semuanya turun, dengan Selangor mencatat 1,558 kes berbanding 2,341 semalam; Kuala Lumpur (270 hari ini, 310 semalam; dan Putrajaya (24 kes hari ini, 37 semalam).

Ketua Pengarah Kesihatan, Tan Sri Dr Noor Hisham Abdullah berkata dalam tempoh 24 jam itu, 13,104 jangkitan baharu direkodkan, turun buat hari kedua berturut-turut, berbanding 13,899 kes semalam, dan terendah dalam tempoh dua bulan.

Katanya, angka terbaharu itu menjadikan keseluruhan kes positif sejak awal tahun lalu meningkat kepada 2,198,235 kes.

Berdasarkan statistik yang dikeluarkan Kementerian Kesihatan (KKM) hari ini, enam lagi negeri merekodkan peningkatan kes berbanding semalam.

Johor merekodkan 1,455 jangkitan baharu, meningkat berbanding 1,377 kes yang dicatat dalam tempoh sama semalam, diikuti Kelantan (1,206 kes hari ini, 1,170 semalam).

Sabah pula merekodkan 1,078 kes baharu hari ini, berbanding 962 semalam; Kedah (721 hari ini, 708 semalam); Melaka (362 hari ini, 339 semalam); dan Perlis (80 hari ini, 17 semalam).


Kanak-kanak antara tiga maut, empat cedera nahas dua kereta

Tiga individu, termasuk kanak-kanak berusia lima tahun, maut manakala empat lagi cedera dalam kemalangan membabitkan dua kereta di Jalan Kuantan-Maran berhampiran pusingan U Batu 3 Tanah Putih, di Kuantan, malam tadi.

Ketua Jabatan Siasatan dan Penguatkuasaan Trafik Pahang Superintendan Kamarulzaman Jusoh berkata kemalangan kira-kira jam 11.30 malam itu mengakibatkan pemandu kereta jenis Proton Iswara, Adzarul Fadzlie Ahmad Roki, 33, meninggal dunia akibat terbakar di seluruh badan.

Menurutnya penumpang hadapan kereta Proton Saga, Azura Iskandar Mohamad, 32, dan anak perempuannya, Nur Izara Al Aishah Mohd Fairus, 5, yang cedera di kepala, turut maut, lapor Bernama.

“Ketiga-tiga mangsa disahkan meninggal dunia di lokasi kejadian oleh pegawai perubatan,” katanya dalam kenyataan hari ini.

Kamarulzaman berkata suami Azura, Mohd Fairus Md Yusof, 40, dan tiga lagi anak mereka iaitu Mohamad Al Hafiz Ikram,11; Nurul Al Aziana Ashikin, 10; dan Mohamad Al Alif Ikmal, 9, yang cedera di kepala, kaki dan tangan dibawa ke Hospital Tengku Ampuan Afzan untuk rawatan.

Beliau berkata siasatan awal mendapati Adzarul Fadzlie yang merupakan pekerja kilang, hilang kawalan ke atas keretanya yang sedang dipandu dari arah Gambang menghala Kuantan lalu bergesel dengan Proton Saga dipandu Mohd Fairus yang berada di sebelah kiri jalan.

Katanya akibat pelanggaran itu, kedua-dua kenderaan tersebut terbabas ke bahu kiri jalan lalu menyebabkan Proton Iswara itu remuk dan terbakar.

Beliau berkata kemalangan itu sedang disiasat lanjut mengikut Seksyen 41(1) Akta Pengangkutan Jalan 1987 dan orang ramai yang mempunyai maklumat mengenainya diminta tampil membantu siasatan.

Sementara itu, Penolong Pengarah Operasi Jabatan Bomba dan Penyelamat Malaysia Pahang Ismail Abdul Ghani dalam kenyataan berkata 16 anggota dan pegawai daripada Balai Bomba Indera Mahkota, Taman Tas dan Kuantan digerakkan ke lokasi kejadian sejurus menerima panggilan kecemasan pada 11.34 malam.

Katanya mayat wanita yang tersepit telah dikeluarkan dengan menggunakan Hydraulic Power Unit dan diserahkan kepada polis untuk tindakan lanjut manakala kereta tersebut mengalami kebakaran 100 peratus.


Rayuan kes SRC: Mahkamah tolak permohonan Najib minta tangguh

Mahkamah Rayuan hari ini menolak permohonan bekas perdana menteri Datuk Seri Najib Razak untuk menangguhkan pendengarannya berhubung sabitan dan hukuman penjara 12 tahun dan denda RM210 juta atas kesalahan menyeleweng RM42 juta dana SRC International Sdn Bhd.

Permohonan tersebut ditolak panel tiga hakim selepas peguam Tan Sri Muhammad Shafee Abdullah memaklumkan bahawa mereka mempunyai bukti tambahan untuk dimasukkan dalam rayuan mereka termasuk keterangan berkaitan keluarga bekas Gabenor Bank Negara Tan Sri Dr Zeti Akhtar Aziz.

“Kami sebulat suara dalam hal ini. Tiada alasan yang munasabah untuk menangguhkan pendengaran. Kami tidak membenarkan permohonan untuk penangguhan,” kata Hakim Datuk Abdul Karim Abdul Jalil yang mengetuai pendengaran rayuan dipetik Bernama.

Dua panel lagi bersama adalah Datuk Has Zanah Mehat dan Datuk Vazeer Alam Mydin Meera.

Terdahulu, Muhammad Shafee berkata mereka memerlukan sekurang-kurangnya penangguhan selama sebulan untuk mendapatkan dokumen berkaitan dari New York dan Singapura.

“Dokumen itu dikaitkan dengan 1Malaysia Development Bhd (1MDB) dan turut melibatkan dakwaan terhadap keluarga Zeti. Kami perlukan sekurang-kurangnya satu bulan untuk memasukkan bukti tambahan dalam penghujahan. Kami memohon untuk penangguhan pendengaran ini,” kata Muhammad Shafee.

Sementara itu, Timbalan Pendakwa Raya Datuk V. Sithambaram membantah permohonan itu dengan berkata mereka (pemohon) seharusnya mengemukakan permohonan lebih awal sebelum pendengaran rayuan itu bermula.

“Tiada alasan yang sah untuk mereka meminta penangguhan. Kami berharap tiada lagi penangguhan dan memohon mahkamah untuk meneruskan kes,” katanya.

Najib telah mengemukakan 307 alasan dalam petisyen rayuannya tentang mengapa beliau harus dibebaskan daripada pertuduhan terbabit.

Pada 28 Julai tahun lepas, Hakim Mahkamah Tinggi Mohd Nazlan Mohd Ghazali menjatuhi Najib hukuman penjara 10 tahun bagi setiap pertuduhan, pecah amanah dan pengubahan wang haram, serta 12 tahun penjara dan denda RM210 juta atau lima tahun penjara bagi satu pertuduhan menyalahgunakan kedudukan.

Bagaimanapun beliau hanya perlu menjalani hukuman penjara selama 12 tahun berikutan hakim memerintahkan kesemua hukuman tersebut berjalan serentak.

Najib, 67, pada masa ini bebas dengan ikat jamin RM2 juta berserta dua penjamin sementara menunggu kes rayuan ini selesai.


Cemas tertukar bayi di hospital

Seorang usahawan dalam talian ‘Siti Jamumall’ atau nama penuhnya Siti Suriani Wahiddin dan suaminya berdepan detik cemas apabila menyedari bayi mereka yang baru dilahirkan tertukar dengan bayi lain, malam tadi.

Beliau berkongsikan detik-detik cemas itu melalui Facebook (FB) Live bermula jam 7.40 malam tadi.

Memetik laporan Berita Harian, Siti Suriani berkata, beliau melahirkan bayi lelaki di sebuah hospital swasta di Shah Alam, awal pagi Khamis dan pihak hospital membenarkan beliau serta bayinya pulang ke rumah semalam.

Bagaimanapun, menurut usahawan yang turut dikenali sebagai Siti Pok Pek, beliau menyedari bayi itu bukan anak mereka ketika suaminya yang mahu memotong tanda nama pada kaki bayi itu mendapati ia milik wanita lain dipercayai turut melahirkan bayi di hospital sama.

“Saya gementar dan terkejut selepas melihat tanda nama wanita lain sebagai ibu bayi itu yang diletakkan di kakinya. Saya tidak pasti bagaimana kejadian tertukar anak ini boleh berlaku.

“Pada tanda nama di kaki bayi itu, tertera nama ibunya dan waktu dilahirkan iaitu jam 3.02 petang 10 Jun (Khamis) sedangkan saya melahirkan anak pada jam 2.30 pagi semalam,” katanya.

Selepas menyedari perkara itu, beliau dan suami terus menghubungi pihak hospital untuk memaklumkan perkara berkenaan.

“Jika suami tidak menyedari nama ibu pada tanda nama itu, sampai bila-bila kami menyangka dia anak kami walaupun terdetik di hati saya wajah bayi ini berbeza,” katanya.

Difahamkan, Siti Suriani melahirkan bayi lelaki kira-kira jam 2.30 pagi semalam yang juga anak keduanya selepas berkahwin pada April 2019 ketika berusia 19 tahun.

Menerusi perkongsian FB Live itu, Siti Suriani turut membuat penstriman secara ‘live’ perjalanan beliau bersama suami dan bapa mentuanya ke hospital untuk memulangkan semula bayi dalam jagaannya dan mengambil bayinya semula.

Sebaik sampai, suami dan bapa mentuanya bertemu pihak hospital yang kemudian mengesahkan bayi itu tertukar.

Siti Suriani yang menunggu dalam kenderaan sempat dimaklumkan oleh suaminya yang bayi mereka berada di hospital sebelum penstriman ‘live’ itu terhenti selepas hampir sejam 49 minit bersiaran.

Video rakaman FB Live berkenaan mendapat 1.3 juta tontonan dengan 40,000 tanda reaksi, 56,000 komen dan dikongsi 37,000 kali.

Menerusi ruangan komen, kebanyakan netizan memberi semangat kepada Siti Suriani menghadapi detik cemas itu, selain ada yang mencadangkan beliau mengambil tindakan undang-undang ke atas pihak hospital kerana cuai.

Selain itu, ada juga memintanya terus berhubung dengan keluarga bayi yang tersalah diberikan kepadanya itu kerana beliau sudah menjadi ibu susuan bayi berkenaan.

Berdasarkan FB Live terbarunya malam ini, Siti Suriani memaklumkan beliau sudah menemui bayinya itu.


Omicron: Negara Eropah laksana semula sekatan, ‘lockdown’

Negara-negara di seluruh Eropah mempertimbangkan sekatan baharu pergerakan susulan peningkatan penularan varian Omicron Covid-19, sementara Presiden Amerika Syarikat (AS), Joe Biden merayu rakyat negara itu untuk mendapatkan suntikan vaksin bagi melawan varian itu, dua hari sebelum Krismas disambut.

Jumlah jangkitan Omicron dilaporkan semakin berlipat kali ganda di seluruh Eropah, AS dan Asia, termasuk di Jepun, di mana satu kluster kes Covid-19 yang menular di sebuah pangkalan tentera menyebabkan sekurang-kurangnya 180 individu dijangkiti.

“Jika anda tidak menerima vaksin sepenuhnya, anda mempunyai alasan kukuh untuk bimbang. Pilihan anda boleh menjadi perbezaan antara hidup dan mati,” kata Biden sambil mengingatkan satu daripada empat individu dewasa yang masih belum divaksinasi berdepan risiko dijangkiti.

Beliau memberitahu rancangan untuk membeli 500 juta ujian pantas Covid-19 untuk diedarkan secara percuma kepada rakyat Amerika mulai Januari ini.

Biden juga mengaktifkan kira-kira 1,000 kakitangan perubatan tentera untuk memberi bantuan kepada hospital di negara itu yang mula dipenuhi pesakit Covid-19.

Omicron kini menyumbang 73 peratus daripada semua kes baharu Covid-19 di AS, meningkat daripada kurang satu peratus pada awal bulan.

Ketua Pertubuhan Kesihatan Eropah, Hans Kluge memberitahu sidang media di Vienna bahawa dalam beberapa minggu, Omicron akan mendominasi lebih banyak negara di rantau itu, mengheret sistem kesihatan ke arah huru-hara.

“Kita boleh melihat satu lagi gelombang akan datang,” kata Kluge.

Jerman, Scotland, Ireland, Belanda dan Korea Selatan adalah antara negara yang telah melaksanakan semula sekatan dan penutupan separa atau penuh dan langkah penjarakan fizikal dalam beberapa hari kebelakangan ini.

Canselor Jerman, Olaf Scholz akan memperkenalkan langkah baharu termasuk mengehadkan perhimpunan individu divaksin kepada maksimum 10 orang sebelum ambang Tahun Baharu.

Scholz bersetuju dengan ketua menteri 16 negeri di Jerman bahawa acara besar, termasuk perlawanan bola sepak, akan berlangsung tanpa penonton. – Agensi


Covid-19: Agong bincang dengan Raja-Raja Melayu 16 Jun

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah akan mengadakan sesi Perbincangan Khas dengan Raja-Raja Melayu di Istana Negara, pada 16 Jun ini bagi membincangkan berkaitan usaha memerangi penularan jangkitan wabak Covid-19 dan pelaksanananya ketika tempoh darurat.

Datuk Pengelola Bijaya Diraja Datuk Ahmad Fadil Shamsuddin berkata, sesi berkenaan adalah atas inisiatif baginda dan akan dipengerusikan oleh Baginda.

“Perbincangan Khas ini adalah kali kedua seumpamanya diadakan di Istana Negara sejak Seri Paduka Baginda menaiki takhta pada 31 Januari 2019,” kata Ahmad Fadil dalam kenyataan Istana Negara.

Kali pertama Perbincangan Khas Raja-Raja Melayu telah dianjurkan dan berlangsung pada 25 Oktober 2020 di Istana Negara.

Terdahulu hari ini pemimpin politik utama tanah air menghadap baginda di Istana Negara.

Perdana Menteri Tan Sri Muhyiddin Yassin menjadi orang pertama yang menghadap sebelum mesyuarat Kabinet, bagi menyembah maklum perkembangan pentadbiran negara.


Menjelang undi tak percaya, PM Kuwait letak jawatan

Perdana Menteri Kuwait, Sabah Al-Khalid Al-Sabah pada Selasa menyerahkan surat peletakan jawatan kerajaannya kepada Putera Mahkota Mishal Al-Ahmad Al-Jaber Al-Sabah, menurut agensi berita KUNA .

Agensi itu, bagaimanapun, tidak memperincikan mengenai sebab peletakan jawatan itu, lapor Agensi Anadolu yang dipetik Bernama.

Seramai 10 Ahli Parlimen telah mengusulkan undi tidak percaya terhadap perdana menteri dan dijadual dibahaskan pada Rabu.

Ahli Parlimen mendakwa perdana menteri “tidak mematuhi perlembagaan, mengganggu kepentingan rakyat, dan gagal bekerjasama dengan institusi perundangan”.

Sheikh Sabah Al-Khaled membentuk kerajaan sebanyak tiga kali dalam tempoh satu setengah tahun, pada Disember 2020, Mac 2021, dan Disember 2021.

Beliau juga mengemukakan peletakan jawatan kerajaannya sebanyak dua kali iaitu pada Januari 2021 dan November 2021.


Kes Covid-19 meningkat: Kelantan batal bazar Ramadan

Kerajaan Kelantan membatalkan operasi bazar Ramadan di seluruh negeri berikutan peningkatan serius kes Covid-19 di negeri itu.

Pengerusi Jawatankuasa Kerajaan Tempatan, Perumahan dan Kesihatan negeri Dr Izani Husin berkata, kadar kebolahjangkitan di negeri itu naik kepada 1.12 sekali gus menggambarkan keadaan serius.

“Kita juga menjangkakan kes tiga angka akan berterusan dan mungkin meningkat dalam tempoh seminggu akan datang

“Saya memohon maaf kepada seluruh rakyat kerana ketika kes pada tahap dua angka kita membenarkan bazar Ramadan dibuka, Madinah Ramadan, majlis berbuka, tadarus dan sebagainya.

“Namun, kerana kita jangka kes semakin serius maka kita terpaksa membatalkan semua program terbabit termasuk program tilawah melibatkan Sultan Kelantan Sultan Muhammad V pada malam ini,” katanya di Kota Bharu, hari ini.

Kelantan mencatatkan 171 kes positif Covid-19 menjadikan jumlah kumulatif kes itu sebanyak 7,021 dengan merekodkan 21 kluster yang masih aktif, setakat semalam.

Dr Izani sebelum ini berkata kerajaan Kelantan membenarkan pengoperasian bazar Ramadan di seluruh negeri dengan prosedur operasi standard (SOP) ketat, manakala program Madinah Ramadan dibenarkan namun hanya dengan 500 jemaah berbanding kapasiti asal 1,300 orang.


Petisyen desak AG rayu penangguhan sabitan, hukuman penjara Najib dilancar

Jabatan Peguam Negara didesak merayu keputusan Mahkamah Rayuan menangguhkan sabitan dan hukuman penjara ke atas Datuk Seri Najib Razak berkaitan kes penyelewengan RM42 juta dana SRC International Sdn Bhd (SRC).

Desakan itu dibuat sebuah pertubuhan bukan kerajaan (NGO) – Piagam Rakyat – yang diasaskan peguam Mohamed Hanif Khatri Abdulla, yang melancarkan petisyen dalam talian, menuntut penjelasan Peguam Negara (AG), Tan Sri Idrus Harun

Sehingga jam 11 pagi ini lebih 250 individu telah menandatangani petisyen berkenaan yang boleh dilayari di sini.

Dalam petisyen itu Hanif Khatri menuntut Peguam Negara dan Pendakwa Raya merayu serta mencabar keputusan tambahan Mahkamah Rayuan terhadap penggantungan pelaksanaan hukuman denda dan penggantungan sabitan terhadap Najib di dalam kes SRC sementara menunggu rayuan di Mahkamah Persekutuan selesai.

Katanya ia susulan laporan bahawa Timbalan Pendakwa Raya Mohd Ashrof Adrin Kamarul telah mengesahkan bahawa perintah penangguhan itu adalah ke atas sabitan dan hukuman.

Menurutnya, rayuan ini wajib dilakukan dalam tempoh 14 hari iaitu selewat-lewatnya 22 Disember 2021 setelah Mahkamah Rayuan membuat penghakiman pada 8 Disember 2021 yang lalu.

“Secara tambahan untuk keluarkan satu Kenyataan Rasmi Peguam Negara / Pendakwa Raya untuk mengesahkan bahawa Rayuan itu dilakukan dalam tempoh masa yang diperlukan di bawah undang-undang, iaitu sebelum 22 Disember 2021,” katanya.

Mengulas lanjut, Hanif Khatri menuntut Peguam Negara mengambil tindakan terhadap petisyen berkenaan bagi meleraikan isu keperlembagaan dan perundangan yang berbangkit berdasarkan perbezaan pendapat pelbagai pihak berkaitan keputusan Mahkamah Rayuan itu.

“Kami juga berharap peruntukan undang-undang sedia ada tidak digunapakai secara “licik” oleh mana-mana pihak, untuk membenarkan Najib Razak bertanding di PRU 15 sekiranya ianya diadakan dalam tempoh proses rayuan di Mahkamah Persekutuan yang seterusnya cuma bakal menimbul isu dan polemik di dalam urus tadbir pilihanraya negara dan akan mengelirukan rakyat,” kata Hanif Khatri.

Piagam Rakyat merupakan sebuah gabungan politik yang berhasrat bertanding pada pilihan raya umum akan datang bagi menawarkan alternatif kepada pengundi yang tidak berpuas hati dengan senario politik semasa.

Pada 28 Julai tahun lalu, bekas Perdana Menteri itu dijatuhi hukuman penjara 12 tahun serta denda RM210 juta setelah didapati bersalah terhadap tujuh tuduhan pecah amanah, menyalahgunakan kedudukan dan pengubahan wang haram dana RM42 juta. Berita berkaitan

Walaupun keseluruhan hukuman penjara itu berjumlah 72 tahun, Hakim Mahkamah Tinggi Kuala Lumpur, Mohd Nazlan Mohd Ghazali bagaimanapun memerintahkan semua hukuman penjara berjalan serentak, sekali gus bermakna Najib hanya perlu menjalani hukuman penjara 12 tahun.

Najib menghadapi tiga pertuduhan pecah amanah, tiga pertuduhan pengubahan wang haram dan satu pertuduhan salah guna kuasa berhubung dana SRC International.

Dia didakwa mendapatkan suapan RM42 juta apabila terbabit dalam keputusan bagi pihak kerajaan, dalam memberikan jaminan terhadap pinjaman berjumlah RM4 bilion daripada Kumpulan Wang Persaraan Diperbadankan kepada SRC International.

Dia didakwa menerima RM42 juta hasil aktiviti haram yang didepositkan ke dalam akaun peribadinya.

Najib didakwa melakukan semua kesalahan itu di antara 17 Ogos 2011 hingga 2 Mac 2015.

Sabit kesalahan, Najib boleh dipenjara sehingga 20 tahun dan denda tidak kurang lima kali ganda nilai suapan atau RM10,000 atau mana yang lebih tinggi mengikut Seksyen 23 Akta Suruhanjaya Pencegahan Rasuah Malaysia 2009 yang boleh dihukum mengikut Seksyen 24 akta yang sama.

Pada 8 Disember lalu, Mahkamah Rayuan menolak permohonan Ahli Parlimen Pekan bagi mengetepikan sabitan dan hukuman yang diputuskan Mahkamah Tinggi Kuala Lumpur.

Bagaimanapun, panel tiga hakim diketuai Hakim Datuk Abdul Karim Abdul Jalil bersama-sama Hakim Datuk Has Zanah Mehat dan Hakim Datuk Vazeer Alam Mydin Meera, membenarkan permohonan Najib untuk menangguhkan sabitan dan hukuman penjara 12 tahun dan denda RM210 juta sehingga rayuan didengar di Mahkamah Persekutuan.


Jepun tarik balik perintah darurat Covid-19 esok

Jepun akan menarik balik perintah darurat Covid-19 di setiap wilayahnya mulai esok, susulan jangkitan baharu dan kesesakan ke atas sistem perubatan di negaranya mula berkurangan.

Menteri Ekonomi, Yasutoshi Nishimura memaklumkan rancangan yang diluluskan panel penasihat kerajaan itu adalah bagi menamatkan perintah berkurung di seluruh negara buat pertama kalinya dalam tempoh enam bulan.

Perdana Menteri, Yoshihide Suga semalam mengadakan sidang media bagi mengumumkan keputusan terbabit selepas rancangan itu diputuskan oleh pasukan bertindak kerajaan.

Namun begitu, Nishmura memberitahu bahawa sekatan akan dikenakan ke atas tempat makan dan aturcara berskala besar untuk tempoh sebulan lagi bagi mencegah peningkatan semula jangkitan.

“Jangkitan baharu pasti akan meningkat selepas perintah berkurung ini ditamatkan dan kita akan melaksanakan pelbagai kaedah untuk mencegah penularan itu.

“Sekiranya kes meningkat semula, perintah berkurung dilonggarkan mungkin akan dilaksanakan,” jelasnya.

Dalam tempoh 24 jam lalu Jepun melaporkan 1,722 kes baharu Covid-19 dan 50 kematian, menjadikan angka kes di negara itu mencecah hampir 1.7 juta dan 17,574 kematian sejak Mac tahun lalu. – Agensi


‘Anak muda tidak mahu Zahid pimpin UMNO’

Anak muda mahukan Persiden UMNO, Datuk Seri Ahmad Zahid Hamidi berundur secara terhormat, supaya parti itu dapat dipulihkan segera bagi menghadapi Pilihan Raya Umum Ke-15 (PRU15).

Ketua Puteri Bahagian Simpang Renggam, Suzana Banoo Shaikh Shafiullah berkata, rakyat mahu melihat kepemimpinan UMNO yang baharu untuk menerajui negara pada masa akan datang dengan lebih relevan.

“Menyokong agar Datuk Seri Zahid Hamidi menarik diri dengan cara terhormat daripada kepimpinan tertinggi UMNO ataupun membuat pemilihan UMNO dengan kadar segera supaya mendapat mandat penuh ahli UMNO untuk kepimpinan yang baru.

“Rakyat mahu melihat kepimpinan UMNO yang baru untuk mengetui kerajaan pada masa akan datang dengan lebih relevan… Inilah suara anak muda, kami mahukan sebuah kerajaan yang dipimpin oleh seorang yang tidak mempunyai kepentingan pribadi semata-mata,” katanya dalam kenyataan hari ini.

Kenyataannya menyusul selepas desakan sama dibuat Naib Ketua UMNO Bahagian Simpang Renggam, Datuk Onn Hafiz Ghazi supaya ahli parti itu bercakap benar mengenai luahan akar umbi dan rakyat berhubung calon Perdana Menteri daripada UMNO.

Pengerusi Tetap Pergerakan Puteri UMNO, Nur Ain A Rahman pula mengingatkan bahawa UMNO sudah lemah dan sukar kembali kuat seperti dahulu.

“Kemudi parti disifatkan potrait seorang calon Perdana Menteri. Justeru, individu tersebut harus bersedia dan berjiwa besar demi kekuatan dan masa depan parti.

“Mahu atau tidak kita kena akui parti kita tak sekuat dahulu dan adalah sukar kembali kuat seperti dahulu. Rakyat menilai kemudi utama untuk menyokong perjuangan parti dan memilih parti pentadbir. Jiwa besar, pengorbanan besar demi sebuah masa depan perjuangan,” katanya.


Kerajaan UMNO-DAP Perak tak selamatkan 27 anak syarikat

Kerajaan Perak yang ditadbir UMNO dan DAP menutup 27 anak syarikat Perbadanan Kemajuan Negeri Perak (PKNPk) yang dikatakan menjadi beban kepada syarikat induk, tanpa memaklumkan apa yang berlaku kepada ratusan kakitangannya.

Tindakan itu diambil setelah anak syarikat terbabit didakwa tidak mampu memberi sumbangan kepada pendapatan kerajaan negeri menjelang 2030, sebagaimana yang diharapkan.

Menteri Besar, Datuk Seri Saarani Mohamad berkata ia selaras dengan unjuran agar anak-anak syarikat kerajaan negeri (GLC) dapat memberi sumbangan RM100 juta kepada kerajaan negeri menjelang 2030.

Menurutnya anak-anak syarikat itu ditutup kerana tidak menunjukkan prestasi yang baik, tiada perniagaan dan tidak dapat memberi sumbangan balik kepada kerajaan negeri, sebaliknya, membebankan syarikat induk.

“Kita nak beri peluang kepada syarikat induk untuk betul-betul ada perniagaan, bukan setakat mewujudkan anak syarikat,” katanya lapor Awani ketika ditemui selepas majlis pelancaran projek Piccadilly @ Greentown, di Ipoh, hari ini (24 Januari 2023).

Bagaimanapun Menteri Besar kerajaan UMNO-DAP itu tidak menyatakan sama ada pekerja dan kakitangan anak syarikat itu diberhentikan terus atau diserap ke dalam GLC lain.

Mengulas mengenai projek perumahan terbengkalai di Perak, Saarani berkata menyerahkan kepada Menteri Pembangunan Kerajaan Tempatan, Nga Kor Ming untuk mencari jalan penyelesaian.

“Ada beberapa syarikat yang tidak dapat meneruskan projek mereka selepas Perintah Kawalan Pergerakan ekoran pandemik Covid-19,” katanya.

Terdahulu, Kor Ming merancang membawa masuk pakar perumahan dari nasihat Lembaga Perumahan dan Pembangunan (HDB) Singapura ke dalam kementeriannya bagi membantu menangani masalah perumahan yang dihadapi di Malaysia, tanpa mengambil kira faktor keselamatan dan keberadaan pakar tempatan.

Rancangan itu mendapat kecaman daripada bekas ahli Majlis Perbandaran Pulau Pinang (MPPP), Iszuree Ibrahim, yang turut bimbang kampung tradisi Melayu akan dilenyapkan oleh DAP atas nasihat Parti Tindakan Rakyat (PAP) Singapura.

Iszuree dalam kenyataannya baru-baru ini, mengimbas kembali sejak kali pertama menjadi sebahagian daripada kerajaan Pakatan Rakyat (PR) pada 2008, dengan mendakwa kerajaan DAP Pulau Pinang kerap meminta nasihat PAP bagi melaksanakan perancangan ‘pecah dan perintah’ di negeri itu.

“Kini Menteri DAP KPKT secara terang dan terancang menjemput HDB Singapura masuk. Apa akan jadi dengan Tanah Rizab Melayu di Tanah Melayu?” soal Setiausaha Perhubungan PAS Pulau Pinang itu.


PN muktamad agih kerusi PRN minggu depan

Perikatan Nasional (PN) akan memuktamadkan agihan kerusi Dewan Undangan Negeri (DUN) di enam negeri yang akan mengadakan Pilihan Raya Negeri (PRN) pada minggu depan.

Pengerusi PN Terengganu, Datuk Seri Dr Ahmad Samsuri Mokhtar berkata ia akan dimuktamadkan oleh Majlis Presiden PN selepas menerima keputusan perbincangan daripada Jawatankuasa Perundingan antara Parti.

“Apa yang boleh saya katakan perbincangan sesama kita di peringkat negeri-negeri berjalan dalam suasana harmoni dan mesyuarat tersebut akan memutuskan bilangan kerusi yang akan ditandingi PAS, Bersatu dan Gerakan,” kata Naib Presiden PAS itu lapor Bernama.

Beliau berkata demikian kepada pemberita selepas Majlis Penyampaian Geran Hak Milik Tanah Dewan Undangan Negeri (DUN) Pengkalan Berangan di Marang, hari ini.

Dalam pada itu, Ahmad Samsuri yang juga Menteri Besar Terengganu berkata PN  juga akan mengumumkan beberapa nama besar daripada pelbagai parti politik yang bakal menyertai gabungan itu, awal bulan depan.

Ditanya sama ada nama-nama besar itu akan diangkat sebagai calon PN pada PRN, beliau berkata ia bergantung kepada kesesuaian kawasan dan penerimaan rakyat selain menegaskan apa yang penting adalah kemenangan untuk gabungan.

Enam negeri yang akan mengadakan PRN adalah Selangor, Negeri Sembilan, Pulau Pinang, Kedah, Kelantan dan Terengganu.


Tajuddin lepas kemarahan, Zahid pecat beliau dari jawatan Pengarah Pilihan Raya

Ahli Majlis Tertinggi (MT) Datuk Seri Tajuddin Abdul Rahman dilihat begitu marah terhadap perbuatan Presiden UMNO Datuk Seri Ahmad Zahid Hamidi yang memecatnya daripada jawatan Pengarah Pilihan Raya parti itu semalam.

Sambil menyindir Zahid, beliau memberitahu bahawa UMNO langsung tidak memberinya wang untuk menjalankan tugas ketika memegang jawatan Pengarah Pilihan Raya UMNO.

“Baguslah, tahniah kepada Datuk Seri Mohamad Hasan. Terima kasih kepada Presiden, Datuk Seri Ahmad Zahid Hamidi yang telah melepaskan saya daripada tanggungjawab yang begitu berat.

“Yang saya pikul selama hari ini dengan tenaga, masa saya, duit saya, satu sen pun tidak ada daripada UMNO. Saya buat kerana parti,” katanya memetik laporan Utusan hari ini.

Malah Tajuddin juga mengingatkan Zahid bahawa hubungannya dengan rakan-rakan dalam UMNO di seluruh negara tidak akan putus hanya dengan tindakan memecat beliau.

“Presiden ambil keputusan begitu, saya tidak rugi. Kalau nak potong hubungan saya dengan rakan UMNO di seluruh negara, tidak akan putusnya.

“Hubungan saya akan menjadi lagi akrab. Saya tidak akan tinggalkan kawan-kawan saya di bahagian dan cawangan. Saya akan bantu mereka setakat yang saya mampu.

“Orang di bahagian dan Dewan Undangan Negeri banyak masalah dan kekurangan dari segi tenaga logistik perbelanjaan,” tegas Tajudin.

Semalam Zahid mengumumkan pemecatan Tajuddin sebagai pengarah pilihan raya parti tersebut. Ia dilakukan selepas beberapa hari Ahli Parlimen Pasir Salak itu mengeluarkan kritikan ketika Mesyuarat MT pada Rabu minggu lepas.

Terdahulu, Tajuddin dilaporkan mengutuk MT UMNO apabila menggunakan istilah ‘pirah’ ketika bercakap pada mesyuarat secara maya minggu lalu.

Ucapan beliau itu tersebar menerusi satu klip audio yang tular di media sosial dan turut dikongsi bekas Setiausaha Agung Barisan Nasional, Tan Sri Annuar Musa dalam Twitternya semalam.

Tajuddin juga mengakui ketulenan klip audio tersebut.

Dalam klip audio itu Ahli Parlimen Pasir Salak berkenaan membantah langkah MT menarik balik sokongan terhadap Perdana Menteri (PM) Tan Sri Muhyiddin Yassin kerana katanya ia bukan keputusan Perhimpunan Agung UMNO (PAU) yang lalu.


Pengurusan rayuan Isa Samad bagi kes rasuah pada 8 Sept

Mahkamah Rayuan menetapkan 8 Sept ini untuk pengurusan kes berhubung rayuan bekas Pengerusi Felda Tan Sri Mohd Isa Abdul Samad terhadap sabitan serta hukuman penjara dan denda atas sembilan pertuduhan rasuah RM3 juta berkaitan pembelian Merdeka Palace Hotel & Suites (MPHS) di Kuching, Sarawak.

Tarikh itu ditetapkan Penolong Kanan Pendaftar Mahkamah Rayuan Tan Chai Wei ketika pengurusan kes secara dalam talian hari ini, menurut laporan Bernama.

Timbalan Pendakwa Raya Afzainizam Abdul Aziz semasa dihubungi berkata pengurusan kes selanjutnya itu ditetapkan kerana rekod rayuan belum siap.

Pada 3 Feb tahun lepas, Mahkamah Tinggi mensabitkan Mohd Isa, 72, atas sembilan pertuduhan rasuah RM3 juta.

Mahkamah menjatuhkan hukuman penjara enam tahun bagi setiap pertuduhan menjadikan keseluruhan 54 tahun serta denda RM15.45 juta atau dipenjara 18 tahun jika gagal membayar denda berkenaan.

Bagaimanapun Mohd Isa hanya perlu menjalani hukuman penjara enam tahun setelah Hakim Datuk Mohd Nazlan Mohd Ghazali (kini merupakan Hakim Mahkamah Rayuan) memerintahkan kesemua hukuman penjara itu berjalan serentak.

Mahkamah menaikkan jumlah jaminan daripada RM800,000 kepada RM1.5 juta dan tertuduh perlu melaporkan diri di balai polis berdekatan setiap 1 hari bulan sehingga rayuan selesai.

Bekas Menteri Besar Negeri Sembilan itu memfailkan notis rayuan terhadap sabitan salah serta hukuman penjara dan denda yang dikenakan terhadapnya pada 4 Feb 2021.


Pesakit Covid-19 kategori 4, 5 meningkat, membimbangkan

Jumlah pesakit Covid-19 dalam kategori 4 dan 5 di seluruh negara semakin membimbangkan susulan peningkatan mendadak pada bulan Mei berbanding April lalu, kata Menteri Kesihatan Datuk Seri Dr Adham Baba.

Beliau berkata rekod daripada Pusat Kesiapsiagaan dan Tindak Cepat Krisis Kebangsaan (CPRC) perkhidmatan hospital di seluruh negara trend pesakit kategori itu meningkat sehingga 30,287 kes sepanjang Mei, berbanding hanya 6,751 pada April.

Beliau menjangkakan kes bagi kedua-dua kategori itu bakal meningkat bulan ini kerana sehingga semalam, 22,857 kes direkodkan di seluruh negara.

Pesakit kategori 4 adalah mereka yang memerlukan oksigen manakala kategori 5 adalah pesakit yang memerlukan bantuan pernafasan.

Pada sidang media mengenai perkembangan Program Imunisasi COVID-19 Kebangsaan di sini hari ini bersama Menteri Penyelaras program itu Khairy Jamaluddin, beliau berkata kapasiti penggunaan katil di unit rawatan rapi (ICU) kini mencapai 97 peratus.

Katanya, ketika ini terdapat 1,767 katil ICU di seluruh negara termasuk di hospital kerajaan dan hospital Angkatan Tentera Malaysia (ATM) dan jumlah pesakit yang sedang menjalani rawatan rapi adalah 1,161, manakala 452 pesakit memerlukan bantuan pernafasan.

Dalam perkembangan lain, Dr Adham berkata kerajaan menetapkan klinik dan pusat perubatan swasta untuk menyediakan bil terperinci bagi penjualan perkhidmatan ujian Covid-19 di premis mereka, sekiranya kos dikenakan melebihi harga siling setiap jenis ujian seperti ditetapkan Kementerian Kesihatan (KKM).

Kerajaan sebelum ini menetapkan harga siling bagi ujian saringan Tindak Balas Berantai Polimerase (RT-PCR) berharga RM150, rapid molecular yang membolehkan ujian diperoleh dengan pantas pada harga RM270, Kit Ujian Pantas (RTK) Antigen pada harga RM60 dan ujian pantas mengesan antibodi pada kadar RM50 di Semenanjung.

Di Sabah dan Sarawak pula, harga siling RT-PCR ditetapkan sebanyak RM200, RM350 bagi ujian rapid molecular, RM80 bagi RTK Antigen dan RM70 bagi ujian pantas antibodi.

Dr Adham berkata orang ramai boleh membuat aduan kepada CPRC dan Cawangan Kawalan Amalan Perubatan Swasta (CKAPS) sekiranya klinik atau pusat perubatan swasta mengenakan harga tidak berpatutan untuk ujian saringan Covid-19.

“Kita buka ruang untuk orang ramai buat aduan jika dikenakan caj dengan harga tidak berpatutan,” katanya.


Sendawa tanda banyak angin

SETIAP tahun, Fauzi (bukan nama sebenar) menjalani pemeriksaan keseluruhan badan di hospital. Tidak terkecuali juga pada tahun ini. Namun, sejak akhir-akhir badannya sering berasa letih.

Terlalu stres memikirkan masalah tersebut, Fauzi berjumpa doktor untuk mengetahui punca sebenar. Dia mengambil cuti sakit kerana sakit kepala, hilang selera makan dan demam.

Adakah Fauzi mengalami demam biasa? Apakah punca masalah yang sebenar? Doktor menjelaskan, dia sebenarnya mempunyai masalah angin di dalam badan.

Semua orang mempunyai angin di dalam badan dan sebaiknya mengakulah kepada doktor anda kerana angin selalunya berkait rapat dengan pemakanan. Masalah tersebut boleh dirawat menerusi pengubahsuaian makanan selain produk-produk yang banyak dijual di farmasi.

Ada beberapa punca lain yang boleh mencetuskan masalah angin dan bukannya terhad kepada pemakanan seperti kekacang.

Ramai pula yang mengaitkan masalah itu menjadi punca demam, stres dan hilang tumpuan kerja.

Menurut Pakar Perunding Perubatan dan Gastroenterologi, Pusat Perubatan Kelana Jaya (KJMC), Dr. Abdul Malik Jamal Buhari, angin di dalam badan berpunca daripada gas di dalam sistem penghadaman atau sistem gastro usus. Sistem tersebut mengandungi gas yang tidak berbau iaitu 99 peratus gas buangan dari usus manakala gas yang tidak menyenangkan pula mungkin disebabkan oleh gas yang mengandungi sulfur.

“Ia dilepaskan oleh bakteria di dalam usus besar. Angin disebabkan oleh gas atau angin di dalam sistem penghadaman badan datang daripada dua sumber iaitu udara yang disedut dan bakteria di dalam usus besar.

“Bakteria ini terjadi akibat gangguan daripada makanan yang tidak dapat dihadamkan dengan baik,” katanya.

Secara umumnya, penyakit atau masalah angin adalah perkara biasa bagi kebanyakan orang.

Walaupun tiada statistik sebenar, anggaran 30 hingga 40 peratus masyarakat mengalami masalah angin iaitu minimum sekali dalam hidup mereka.

Realitinya, masalah angin tidak menyebabkan kemudaratan teruk. Ia hanya perasaan tidak selesa dan kurang menyenangkan serta mengganggu kerja harian.

Seperti kebanyakan penyakit lain, angin di dalam badan sering dikaitkan dengan pemakanan.

Justeru ia boleh diatasi dengan melebihkan makanan berzat serat (fiber), sayur-sayuran, buah-buahan dan senaman harian.

“Jikalau kesemua di atas tidak mendatangkan manfaat, kita boleh memberikan ubat-ubatan tertentu,” ujarnya.

Selain itu, berurut, sauna, bersenam dan gaya hidup sihat dapat membantu mengatasi masalah stres.

Terdapat kepercayaan amalan mandi waktu malam menjadi punca masalah tersebut.

Menurut Dr. Malik, tiada bukti saintifik mandi waktu malam boleh menyebabkan angin di dalam badan.

Seseorang boleh mengesan dia mengalami masalah angin di dalam badan jika sentiasa sendawa dan mengalami kembung perut.

Keadaan itu menyebabkan rasa kurang selesa, sakit dan seterusnya mengurangkan selera makan juga sakit kepala.

Beliau menasihatkan orang ramai yang mengalami gejala tersebut mendapat rawatan doktor di samping menjaga pemakanan serta bersenam.


PN sedia tawar solusi komprehensif penyelesaian krisis ekonomi negara

Perikatan Nasional (PN) sedia menawarkan penyelesaian sempurna dan komprehensif terhadap isu krisis ekonomi yang menjadi tumpuan setiap lapisan masyarakat sekarang ini.

Ketua Penerangan Pemuda PAS Khairul Nadzir Helmi Azhar berkata rantaian masalah ekonomi itu akan terus membebankan rakyat sekiranya tiada solusi tuntas daripada kerajaan.

Beliau berkata solusi yang telah dilaksanakan oleh kerajaan setakat ini masih gagal mengeluarkan rakyat daripada garis kemiskinan.

“Penurunan OPR (kadar dasar semalaman) adalah bertujuan mengurangkan komitmen kewangan rakyat dan membantu rakyat berbelanja.

“Apabila rakyat mula berbelanja, permintaan menjadi tinggi. Namun bekalan sedia ada tidak dapat menampung permintaan rakyat,” katanya menurut Sinar, hari ini (Selasa, 18 Oktober 2022).

Khairul Nadzir juga berkata situasi tersebut akan menyebabkan berlakunya inflasi di mana ia berpunca daripada kenaikan mendadak harga komoditi, gangguan dalam rantaian bekalan di peringkat dunia dan permintaan tinggi.

“Tambahan, permintaan rakyat terhadap barang asas seperti minyak masak, ayam dan lain-lain tidak berkurang.

“Permintaan yang tinggi melebihi penawaran menjadi faktor kenaikan inflasi. Beberapa keputusan baharu perlu diambil untuk memastikan proses memulihkan ekonomi berjalan dengan baik, namun rakyat terpaksa berhadapan dengan kesan jangka pendek ini sementara ekonomi benar-benar kembali stabil,” katanya.

Menurutnya, peningkatan inflasi akan memberi kesan ketara kepada semua masyarakat.

Beliau juga berkata Timbalan Menteri Kementerian Perdagangan Dalam Negeri dan Hal Ehwal Pengguna (KPDNHEP) Datuk Rosol Wahid, melaporkan kumpulan isi rumah berpendapatan B60 dijangka meningkat.

“Kebimbangan ini menjadi lebih menakutkan apabila ekonomi dijangka akan bertambah buruk pada tahun hadapan.

“Apa yang diperlukan oleh rakyat pada waktu kini adalah satu solusi ekonomi yang sejahtera. Rantaian masalah ekonomi ini akan terus membebankan rakyat sekiranya tiada penyelesaian tuntas daripada kerajaan,” katanya.


3,343 kes baharu libatkan penerima dos penggalak, 10 kematian

Sebanyak 3,343 daripada 4,587 kes baharu semalam (Khamis, 21 Julai 2022), melibatkan individu yang menerima suntikan dos penggalak vaksin Covid-19, menurut laman sesawang Github Kementerian Kesihatan (KKM).

Selain itu sebanyak 838 kes lagi melibatkan individu yang menerima dua dos vaksin, diikuti 385 kes (individu yang tidak divaksinasi); dan 21 kes (individu yang menerima satu dos).

Jumlah jangkitan semalam menjadikan kumulatif positif sejak kes pertama Covid-19 dilaporkan di negara ini pada Januari 2020, meningkat kepada 4,640,235 kes.

Daripada jumlah itu, seramai 4,556,938 pesakit telah sembuh, termasuk 2,652 pesakit yang pulih semalam.

Sehingga semalam sebanyak 47,409 kes masih aktif, meningkat berbanding 45,484 kes pada Rabu, termasuk 45,856 pesakit masih menjalani kuarantin di rumah (43,858 pada Rabu).

Seramai 1,451 pesakit dirawat di hospital, turun berbanding 1,531 pesakit pada Rabu, manakala 63 pesakit lagi dimasukkan ke unit rawatan rapi (56 pada Rabu), dengan 32 daripadanya memerlukan alat bantuan pernafasan (35 pada Rabu). Selain itu seramai 39 lagi ditempatkan di PKRC.

Berikut adalah pecahan kes harian mengikut negeri dan kumulatif positif sejak Januari 2020:

Selangor – 1,399 (1,414,421);
Kuala Lumpur – 1,408 (393,455);
Johor – 130 (387,733);
Sabah – 267 (379,141);
Sarawak – 64 (309,031);
Kedah – 109 (303,186);
Pulau Pinang – 237 (288,606);
Kelantan – 57 (249,070);
Perak – 360 (212,299);
Negeri Sembilan – 285 (211,569);
Pahang – 41 (173,492);
Melaka – 100 (128,063);
Terengganu – 35 (127,098);
Putrajaya – 65 (23,559);
Labuan – 17 (21,706); dan
Perlis – 13 (17,806).

Sementara itu, KKM juga melaporkan seramai 10 pesakit meninggal dunia akibat komplikasi Covid-19 semalam, termasuk lima daripadanya kes kematian di luar fasiliti kesihatan atau ‘brought in death’ (BID).

Kes kematian itu dilaporkan membabitkan empat di Selangor, dan masing-masing satu di Melaka, Pahang, Perak, Pulau Pinang, Sarawak dan Terengganu.

Kematian terbaharu semalam menjadikan kumulatif sejak Mac 2020 meningkat kepada 35,888 kes, termasuk 7,619 kes BID.


Komander tentera, isteri dan anak antara tujuh maut serang hendap

Seorang anggota separa tentera India berpangkat kolonel, isteri dan anak lelakinya berusia sembilan tahun, adalah antara tujuh yang terbunuh dalam serang hendap ke atas konvoi tentera di daerah Manipur Churachandpur berdekatan sempadan India-Myanmar semalam.

Serangan pengganas – salah satu yang menyebabkan kematian tinggi dalam kelangan anggota tentera India baru-baru ini – terjadi kira-kira jam 11 pagi ketika konvoi Assam Rifles dalam perjalanan pulang ke kem mereka.

Kumpulan pengganas Manipur – Tentera Pembebasan Rakyat (PLA) dan Barisan Pejuang Manipur Naga (MNPF) – mengaku bertanggungjawab dalam serangan itu.

Pegawai Pemerintah 46 Assam Rifles, Kolonel Viplav Tripathi, bersama isteri, anak dan beberapa anggotanya dalam perjalanan pulang setelah mengadakan lawatan di kem barisan hadapan di daerah itu.

Sebutir bom IED diletupkan ketika konvoi melalui sebatang jalan kira-kira 50 kilometer dari Churachandpur, sebelum diserang dengan tembakan senjata api.

Sekurang-kurangnya enam anggota separa tentera yang lain turut cedera dalam serangan itu.

Perdana Menteri Narendra Modi mengucapkan takziah dan mengutuk serangan ke atas konvoi Assam Rifles.

“Kami mengutuk sekeras-kerasnya serangan ke atas konvoi Assam Rifles di Manipur. Saya memberi penghormatan kepada para askar dan ahli keluarga yang telah terkorban hari ini,” katanya.

Assam Rifles ialah pasukan separa tentera yang beroperasi di bawah kawalan Tentera Darat dan digunakan terutamanya untuk operasi menentang pemberontakan di timur laut, walaupun ia berada di bawah Kementerian Dalam Negeri untuk tujuan pentadbiran. – Agensi


Manifesto BN beri bayangan bakal kembali kerajaan kleptokrasi

Barisan Nasional (BN) melancarkan manifesto mereka untuk Pilihan Raya Negeri (PRN) Johor yang berteraskan lima ikhtiar.

Manifesto BN itu dipanggil Pelancaran Ikhtiar Barisan Nasional (BN) Johor untuk memakmurkan negeri itu mengikut acuan mereka.

Tiada apa yang baharu atau terlalu menarik untuk diperkatakan selain retorik, bersifat populis, kitar semula atau gula-gula pilihan raya.

Manifesto BN Johor terdiri daripada lima ikhtiar untuk mencapai dan menyokong matlamat utama BN Johor iaitu menjadikan Johor sebagai negeri makmur didukung oleh naratif politik baharu yang matang lagi stabil.

Melalui ikhtiar pertama iaitu Kemajuan Ekonomi, BN berangan mahu mengembalikan kehebatan ekonomi Johor yang pernah menjadi penyumbang tertinggi kepada keseluruhan pelaburan Malaysia.

Rakyat Johor perlu sedar, BN bukan memiliki kuasa, magis atau ‘mukjizat’ politik hingga boleh menukar keadaan ekonomi dalam sekelip mata atau dalam tempoh yang singkat.

Sebelum Dewan Undangan Negeri (DUN) dibubarkan, kerajaan Johor adalah pimpinan BN dan UMNO. Mereka mengambil alih daripada kerajaan Pakatan Harapan (PH) tetapi selepas itu tiada formula yang benar-benar mujarab untuk merangsang ekonomi.

Memang benar Covid-19 menjadi penghalang utama yang telah membantutkan kemajuan dan prestasi ekonomi negeri yang dahulu pernah disegani, tetapi itu tidak boleh dijadikan alasan seolah-olah ‘tangan mereka terbelenggu dan terikat’.

Bagi ikhtiar kedua iaitu Kesejahteraan Rakyat, BN merancang dalam tempoh lima tahun, kesenjangan ekonomi dan pendapatan akan dirapatkan dengan pelbagai bantuan kepada golongan sasar yang memerlukan.

Usaha-usaha tersebut sudah dilakukan sebelum ini malah semasa BN menjadi kerajaan juga melakukannya tidak berjaya sepenuhnya.

Semua insiatif itu cantik untuk dibaca atas kertas tetapi apabila dilaksanakan nanti dikhuatiri tidak mencapai sasarannya. Masalah korupsi, integriti dan kronisme akan menjadi kekangan utama yang akhirnya kertas inisiatif itu akan renyuk dan dibuang dalam tong sampah.

Ikhtiar kedua itu juga mahu membela kawasan tanah rancangan tersebut di Johor merupakan kawasan Felda kedua terbesar di Malaysia. Ini termasuk meningkatkan pembinaan Perumahan Generasi Baharu Felda (PGBF) dan melantik wakil kerajaan negeri dalam Lembaga Felda.

Isu pembinaan PGBF sudah lama berlarutan sejak BN memerintah negeri itu dan isu tersebut berpunca antaranya daripada masalah tanah yang terletak di bawah bidang kuasa kerajaan negeri.

Kerajaan negeri yang diketuai UMNO dan BN sebelum ini gagal menyelesaikan masalah yang membelenggu generasi kedua Felda itu dan kini apabila tiba PRN Johor, mereka sekali lagi memberikan tawaran dan janji manis.

Sebenarnya, apa yang dilakukan Tan Sri Muhyiddin Yassin semasa menjadi Perdana Menteri dengan melupuskan RM8.3 bilion hutang peneroka pada tahun lalu adalah sumbangan terbesar kepada warga Felda.

Sumbangan itu amat besar dalam memastikan peneroka tidak lagi dibebani hutang yang mana sebelum ini tidak mampu dilakukan kerajaan BN.

Bagi ikhtiar ketiga dalam Manifesto BN yang dipanggil Orang Muda Johor (OMJ), gabungan itu menganggap mereka sebagai segmen masyarakat yang paling penting bagi Johor. Oleh itu, BN Johor akan melaksanakan enam inisiatif utama dalam masa lima tahun.

Ini juga dilihat menarik atas kertas, orang muda sudah tentu ‘terliur’ dengan tawaran diberikan tetapi BN perlu realistik dan mampu memenuhi tawaran yang diberikan supaya tidak menjadi bahan satira apabila gagal dilaksanakan nanti.

Mengenai ikhtiar keempat iaitu Pentabiran Berintegriti, ini adalah tawaran paling sukar dipercayai dan mustahil direalisasikan. BN mahu melaksana atau mewujudkan pentadbiran berintegriti.

Antara diwajibkan dalam ikhtiar keempat itu ialah setiap Ahli Dewan Undangan Negeri (ADUN) di Johor diwajibkan untuk mengisytiharkan harta mereka kepada Suruhanjaya Pencegahan Rasuah Malaysia (SPRM).

Ini sudah pasti akan menjadi ikhtiar yang pertama sekali akan gagal dan menjadi sindiran serta bahan jenaka rakyat. Silap haribulan akan dikatakan manifesto kencing rakyat seperti dilabelkan terhadap manifesti Pakatan Harapan (PH) suatu masa dahulu.

Ikhtiar terakhir adalah Reformasi Politik iaitu BN Johor akan terus memupuk naratif politik baharu yang matang bagi menjamin kestabilan masa depan rakyat dan negeri tersebut.

Sepatutnya reformasi politik ini dilakukan dalam UMNO dan BN terlebih dahulu kerana mereka merupakan punca kepada ketidakstabilan politik ketika ini dengan mengadakan PRN yang berpunca daripada sifat tamak haloba dan gila kuasa.

UMNO Johor dan Pusat perlu melakukan reformasi politik dengan menukar kepimpinan sedia ada. Bagaimana BN mahu melakukan reformasi politik sedangkan dalam parti sendiri berkecamuk dan diteraju pemimpin bermasalah?

Kepimpinan tertinggi UMNO yang dicucuk hidung oleh kluster mahkamah dan tidak mampu berbuat apa-apa sehingga mengheret rakyat dalam PRN Johor, ini adalah kesalahan yang sukar dimaafkan rakyat terutama pengundi Johor pada kali ini.

Menerusi ikhtiar keempat dan kelima dalam Manifesto BN itu yang akan gagal dilaksanakan, secara tidak langsung akan meranapkan ikhtiar pertama, kedua dan ketiga kerana saling berkait dan kuat berhubungan.

Tidak mustahil manifesto itu sebenarnya membayangkan kuncu-kuncu kleptokrasi dan anak didik kluster mahkamah akan bertapak di negeri ini sekali gus bakal menyaksikan kembalinya rejim kleptokrasi tetapi dengan wajah baharu. – Kredit laporan Satu Berita, wartawan Abu Ubaidillah Rahman


Kali pertama Perlis lepasi angka 100 kes baharu Covid-19 hari ini

Jangkitan Covid-19 di tujuh negeri dalam tempoh 24 jam sehingga 12 tengah hari tadi meningkat berbanding semalam, dengan Perlis buat kali pertama melepasi 100 kes.

Ketua Pengarah Kesihatan Tan Sri Dr Noor Hisham Abdullah berkata dalam tempoh 24 jam itu sebanyak 19,307 jangkitan baharu dilaporkan – turun sedikit berbanding 19,733 kes yang direkodkan semalam.

Dalam kenyataan media hari ini beliau berkata angka terbaharu itu menjadikan jumlah keseluruhan jangkitan Covid-19 sejak awal tahun lalu kepada 1,919,774 kes.

Mengikut data yang dikeluarkan Kementerian Kesihatan (KKM) hari ini tujuh negeri yang merekodkan peningkatan ialah Sarawak, Sabah, Johor, Perak, Terengganu, Perlis, dan Labuan.

Sarawak merekodkan 3,118 kes baharu hari ini berbanding 3,100 semalam; diikuti Sabah (2,298 kes baharu, 2,067 semalam); Johor (2,032 kes baharu, 1,867 semalam); Perak (1,341 kes baharu, 1,319 semalam); Terengganu (910 kes baharu, 904 semalam); Perlis (108 kes baharu, 74 semalam); dan Labuan (15 kes baharu, 7 semalam).


Tarikh PRU-15 akan ambil kira nasihat MetMalaysia, kata Naib Presiden UMNO

Nasihat Jabatan Meteorologi Malaysia (MetMalaysia) akan diambil kira sebelum tarikh pilihan raya umum ke-15 (PRU-15) diputuskan, kata seorang Naib Presiden UMNO.

Datuk Seri Mahdzir Khalid berkata Perdana Menteri Datuk Seri Ismail Sabri Yaakob tidak mengabaikan nasihat MetMalaysia berhubung amaran kaji cuaca dan bencana banjir walaupun terdahulu Presiden UMNO, Datuk Seri Ahmad Zahid Hamidi berkata sedia meredah banjir sekiranya PRU-15 diadakan semasa musim bencana melanda negara.

“Biarlah Perdana Menteri yang umumkan kerana beliau berhak untuk menentukan tarikh (PRU-15) yang sesuai.

“Kita memahami berkaitan bencana banjir dan Perdana Menteri juga mengambil kira atas nasihat daripada pihak Jabatan Meteorologi Malaysia.

“Di media sosial, cerita mengenai masalah banjir ini sudah jadi bermacam-macam (cerita), ada yang mengatakan pada Oktober, November dan Disember ini.

“Seeloknya, sumber yang tepat itu biarlah dikeluarkan oleh pihak yang bertanggungjawab,” katanya dipetik laporan BH.

Semalam, perbincangan berhubung PRU-15 dibincangkan semasa mesyuarat Jemaah Menteri seperti dimaklumkan Ismail Sabri, bagaimanapun tiada mana-mana pihak tampil memberi kenyataan berhubung hasil keputusan dalam mesyuarat tersebut.

Media sebelum ini melaporkan, Menteri Wilayah Persekutuan, Datuk Seri Shahidan Kassim mengesahkan Mesyuarat Jemaah Menteri turut membincangkan mengenai tarikh PRU15, namun enggan mengulas lanjut berhubung perkara itu.

Shahidan dilaporkan berkata, perkara berkaitan pembubaran Parlimen dan pilihan raya berada dalam bidang kuasa Perdana Menteri.

Ismail Sabri sebelum ini dilaporkan mengulangi pendirian dan janjinya untuk segera berbincang dengan ‘top five’ UMNO berhubung pembubaran Parlimen.

Katanya, berdasarkan semangat dan sokongan Pemuda Barisan Nasional (BN) ketika ini, beliau yang juga Naib Presiden UMNO akan berbincang dengan segera bersama Presiden dan ‘top five’.

Untuk rekod, Zahid sebelum ini menyatakan kesediaan jentera UMNO dan BN untuk menghadapi kempen PRU-15 walaupun semasa bencana banjir berlaku sekalipun.


Tanda rakyat tolak penipuan kerajaan campuran PH-BN, kata Muhyiddin

Rakyat menolak penipuan yang dibuat Pakatan Harapan (PH) dan Barisan Nasional (BN) adalah mesej yang disampaikan pengundi Parlimen Padang Serai, kata Tan Sri Muhyiddin Yassin.

Pengerusi Perikatan Nasional (PN) itu menyifatkan kekalahan memalukan calon PH di Padang Serai adalah bukti bahawa rakyat tidak yakin dengan kerajaan campuran dibentuk mentadbir negara, malah hampir setiap hari hanya tahu menyaman lawannya dan bukan mencari jalan menyelesaikan masalah dihadapi rakyat.

“Ini bukti rakyat tidak mempercayai gabungan PH dan BN. Mereka tidak yakin dengan kemampuan kerajaan campuran yang diterajui oleh PH ini untuk mentadbir negara.

“Kecewa dengan penipuan pemimpin PH dan BN semasa kempen PRU ke-15, ramai penyokong kedua-kedua parti ini telah beralih arah menyokong PN,” katanya dalam satu kenyataan hari ini.

Muhyiddin berkata majoriti undi yang diperoleh di kawasan parlimen tersebut menunjukkan petanda positif buat parti terbabit yang mendapat “sokongan padu”.

Kerusi Padang Serai yang dianggap kubu kuat PH selama tiga penggal itu berjaya ditawan Perikatan Nasional (PN) dengan kemenangan bergaya majoriti sekali ganda berbanding sebelum ini.

Terdahulu, Azman yang juga Ahli Dewan Undangan Negeri (ADUN) Lunas diumumkan memenangi kerusi Parlimen Padang Serai dengan majoriti 16,260 undi, sekali gus merampas kerusi itu daripada PH.

Beliau memperoleh 51,637 undi, jauh meninggalkan calon PH, Dr Mohamad Sofee Razak yang mendapat 35,377 undi, serta calon BN, Datuk C Sivaraajh (2,983 undi).

Muhyiddin juga berkata penipuan dilakukan PH-BN adalah terbesar dalam sejarah politik negara dan keputusan di Padang Serai adalah mesej jelas rakyat tidak merestui perkahwinan politik kedua-dua gabungan tersebut.

“Dan hari ini pengundi di Padang Serai dan Tioman telah memberi isyarat jelas mereka tidak merestui tindakan kedua-dua parti tersebut,” katanya lagi.


Mahkamah arah Bung Moktar dan isteri bela diri, wujud kes prima facie

Pengerusi Badan Perhubungan UMNO Sabah Datuk Seri Bung Moktar Radin dan isterinya Datin Seri Zizie Izette Abdul Samad diarah membela diri dalam pertuduhan rasuah berjumlah RM2.8 juta berhubung pelaburan Felcra dalam unit amanah Public Mutual Berhad.

Hakim Mahkamah Sesyen Kuala Lumpur Rozina Ayob dalam keputusannya hari ini (2 September 2022) mengarahkan kedua-dua tertuduh untuk membela diri selepas pasukan pendakwaan berjaya membuktikan wujud kes prima facie terhadap pasangan itu.

Bung Moktar, 64, yang juga Ahli Parlimen Kinabatangan dan Zizie Izette, 44, berpakaian suit tiba di mahkamah, petang ini dan tekun mendengar keputusan yang dibacakan Hakim Rozina.

Pada 17 Mei lepas, pihak pendakwaan menutup kesnya selepas memanggil 30 saksi untuk memberi keterangan pada perbicaraan kes itu yang bermula pada 2 Jan 2020 dan pihak pendakwaan serta pembelaan selesai berhujah pada 24 Jun lepas.

Antara saksi-saksi pendakwaan yang dipanggil memberi keterangan ialah bekas Menteri Kewangan II Datuk Seri Ahmad Husni Mohamad Hanadzlah, bekas Pengurus Besar Pelaburan Felcra Adnan Yusof, Ahli Lembaga Pengarah (ALP) Felcra Dr Habibah Suleiman, Penolong Penguasa Suruhanjaya Pencegahan Rasuah Malaysia (SPRM) Norsharil Saharom, serta dua ejen pelaburan Public Mutual Madhi Abdul Hamid dan Norhaili Ahmad Mokhtar.

Kes itu dikendalikan Timbalan Pendakwa Raya (TPR) Datuk Faridz Gohim Abdullah, Mohd Sophian Zakaria dan Law Chin How manakala peguam M. Athimulan mewakili Bung Moktar serta peguam Datuk K. Kumaraendran dan Ridha Abdah Subri bagi pihak Zizie Izette.

Pada 3 Mei 2019, Bung Moktar mengaku tidak bersalah di Mahkamah Sesyen atas tiga pertuduhan memperoleh suapan berjumlah RM2.8 juta bagi mendapatkan kelulusan untuk FELCRA Berhad melabur RM150 juta bagi menyertai produk unit amanah Public Mutual Berhad.

Mengikut pertuduhan pertama, Bung Moktar, yang ketika itu merupakan Pengerusi Bukan Eksekutif Felcra, didakwa secara rasuah memperoleh untuk dirinya suatu suapan iaitu wang tunai RM2.2 juta daripada ejen pelaburan Public Mutual, Madhi Abdul Hamid melalui isteri tertuduh iaitu Zizie Izette.

Beliau dituduh melakukan perbuatan itu sebagai upah bagi mendapatkan kelulusan daripada Menteri Kewangan II untuk Felcra membuat pelaburan sebanyak RM150 juta bagi menyertai produk unit amanah Public Mutual.

Kesalahan itu didakwa dilakukan di Public Bank Berhad, Cawangan Taman Melawati, No. 262-265, Jalan Bandar 12, Taman Melawati di sini, antara 12.30 tengah hari dan 5 petang, 12 Jun 2015.

Bagi pertuduhan kedua, Bung Moktar didakwa secara rasuah memperoleh untuk dirinya suatu suapan iaitu wang tunai berjumlah RM262,500 daripada individu sama, Madhi melalui akaun Public Islamic Treasures Growth Fund (PITGF) bernombor 044797816 yang didaftarkan atas nama Zizie Izette bagi tujuan serupa.

Bung Moktar juga dituduh secara rasuah memperoleh untuk dirinya suatu suapan iaitu wang tunai berjumlah RM337,500 daripada ejen pelaburan Public Mutual, Norhaili Ahmad Mokhtar melalui akaun Public Ittikal Sequel Fund (PITSEQ) bernombor 044797824 yang didaftarkan atas nama Zizie Izette bagi tujuan yang sama.

Kedua-dua kesalahan itu didakwa dilakukan di lokasi sama pada 12.16 tengah hari dan 12.28 tengah hari, pada 19 Jun 2015.

Pendakwaan dikemukakan mengikut Subseksyen 17(a) Akta SPRM dan boleh dihukum di bawah Seksyen 24(1) akta sama yang memperuntukkan hukuman penjara tidak lebih 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.

Zizie Izette yang juga pelakon mengaku tidak bersalah atas tiga pertuduhan bersubahat dengan suaminya berhubung perkara sama, di tempat, tarikh dan masa serupa mengikut Seksyen 28(1) (c) Akta SPRM dan boleh dihukum di bawah Subseksyen 24(1) akta sama yang membawa hukuman penjara maksimum 20 tahun dan denda tidak kurang lima kali ganda nilai suapan atau RM10,000 mengikut mana lebih tinggi, jika sabit kesalahan.


Najib kata 1MDB tak boleh dedah pelaburan dalam Brazen Sky: Saksi

Datuk Seri Najib Razak memaklumkan kepada firma audit Tetuan KPMG bahawa 1Malaysia Development Berhad (1MDB) tidak boleh mendedahkan butiran terperinci mengenai pelaburan syarikat itu di Brazen Sky Limited kerana ia sulit, Mahkamah Tinggi Kuala Lumpur diberitahu hari ini.

Menurut rakan kongsi urusan KPMG, Datuk Johan Idris, dalam satu pertemuan di rumah Najib di Jalan Taman Duta pada jam 9.30 malam, 15 Disember 2013, bekas Perdana Menteri itu turut mempersoalkan mengapa KPMG masih menimbulkan syak terhadap ‘underlying assets’ (aset asas) pelaburan berkenaan, lapor BH hari ini.

Johan selaku saksi pendakwaan ke-14 turut dilaporkan menyebut bahawa Najib menyatakan bahawa beliau sedia maklum mengenai pelaburan 1MDB di Brazen Sky.

“Di mana mengikut peraturan FRS juga termaktub di dalam Akta Syarikat, 1965 dan saya memaklumkan sekiranya pihak KPMG tidak dapat melengkapkan proses pengauditan pelaburan 1MDB maka, kami akan mengeluarkan laporan bertegur ‘Disclaimer of opinion’ terhadap akaun 1MDB.

“Najib menyuarakan kerisauan terhadap kelambatan penyediaan akaun dan beliau ingin mengetahui status audit 1MDB… beliau juga bertanyakan mengapa KPMG tidak boleh menerima pengesahan yang dibuat oleh BSI Bank mengenai dana 1MDB bernilai AS$2.3 bilion.

“Saya menyatakan bahawa BSI Bank tidak memberikan butiran lengkap kepada KPMG untuk menyelesaikan mengaudit aset asas… tanpa maklumat itu, KPMG tidak boleh menjalankan prosedur audit untuk mengesahkan bahawa penilaian berkenaan adalah betul,” lapor portal itu lagi.

Johan juga memaklumkan oleh kerana standard perakaunan mempunyai kuasa undang-undang, ketidakpatuhan kepadanya menunjukkan bahawa 1MDB juga tidak patuh kepada undang-undang.

Malah menurut Johan, ketika itu beliau yang banyak menjelaskan kepada Najib mengenai keperluan KPMG untuk menandatangani akaun berkenaan.

Jelasnya lagi Najib turut bertanyakan kepada beliau bagaimana cara untuk membolehkan 1MDB mendapatkan maklumat itu.

Pengarah 1MDB Tan Sri Che Lodin Wok Kamaruddin kemudianya meminta KPMG untuk berlaku adil dan tidak meminta sesuatu yang tidak boleh 1MDB sediakan.

“Saya juga tidak faham mengapa pihak 1MDB enggan mendedahkan maklumat asas yang dikatakan adalah sulit. Tambahan juga tiada sebarang dokumen sokongan dikemukakan kepada saya pada ketika itu untuk menunjukkan maklumat itu adalah rahsia,” katanya.

Mahkamah sebelum ini diberitahu, bahawa lembaga pengarah (BOD) 1MDB diperdaya apabila pengurusannya memberi bayangan bahawa wang pelaburan 1MDB akan masuk semula ke dalam dana syarikat pada tahun 2014.


Pertumbuhan KDNK susut 2.9 peratus, PMX digesa tumpu pulihkan ekonomi: Marzuki

Kerajaan campuran Datuk Seri Anwar Ibrahim digesa memberi tumpuan ke arah usaha-usaha untuk memulihkan ekonomi negara dengan kadar segera, kata Datuk Marzuki Mohamad.

Gesaan dibuat bekas Ketua Setiausaha Sulit Perdana Menteri Kelapan itu susulan data terbaharu menunjukkan pertumbuhan ekonomi menyusut kepada 2.9 peratus yang jauh lebih rendah berbanding tahun lalu adalah sesuatu yang perlu dipandang serius kerajaan campuran.

Berbeza semasa pentadbiran kerajaan Perikatan Nasional (PN) sebelum ini dibawah Tan Sri Muhyiddin Yassin, hampir setiap minggu mesyuarat Majlis Tindakan Ekonomi Negara (MTEN) bagi mengambil langkah segera dalam membuat keputusan-keputusan utama mengenai ekonomi negara.

“Semasa pentadbiran kerajaan Perikatan Nasional (PN), MTEN yang dipengerusikan Perdana Menteri dan keanggotaanya termasuklah menteri-menteri berkaitan ekonomi, Gabenor Bank Negara dan wakil-wakil industri bermesyuarat setiap minggu.

“Di sinilah indikator-indikator utama ekonomi dipantau dan keputusan-keputusan penting mengenai hala tuju ekonomi negara dibuat dan diambil tindakan segera oleh kerajaan,” katanya dalam kenyataan hari ini.

Marzuki berkata, menerusi langkah ini apa sahaja permasalahan yang membantut pertumbuhan ekonomi dapat diatasi dengan segera dan kerajaan dengan sokongan pihak industri bertindak sebagai pemudah cara pemulihan ekonomi.

“Bagi saya apa yang berlaku sekarang ini menunjukkan ekonomi negara gagal diurus dengan cekap oleh kepimpinan kerajaan hari ini.

“Kerajaan perlu menyediakan satu peta arah tuju yang jelas bagaimana negara kita dapat keluar daripada kelembapan ekonomi dan masalah kos sara hidup yang sedang dihadapi oleh rakyat,” katanya.

Keluaran Dalam Negara Kasar (KDNK) Malaysia pada suku tahun kedua 2023 menyusut kepada 2.9 peratus selepas mencatatkan pertumbuhan 5.6 peratus pada suku tahun sebelumnya.

Pertumbuhan ekonomi 2.9 peratus pada suku tahun kedua 2023 didorong terutamanya oleh sektor perkhidmatan dan pembinaan, selain permintaan luaran yang lebih perlahan.

Gabenor Bank Negara Malaysia (BNM) Datuk Shaik Abdul Rasheed Ghaffour berkata, permintaan dalam negeri kekal sebagai pendorong utama pertumbuhan, disokong oleh penggunaan swasta dan pelaburan.

Pertumbuhan pada suku kedua juga dipengaruhi oleh kesan asas yang tinggi pada suku kedua tahun 2022 apabila ekonomi mencatatkan pertumbuhan yang kukuh berikutan kesan pembukaan semula ekonomi dan langkah-langkah dasar.


JKM cari ibu, waris tiga beradik

Jabatan Kebajikan Masyarakat Wilayah Persekutuan Kuala Lumpur (JKM WPKL) meminta ibu kandung atau waris tiga beradik yang ditinggalkan sejak Mac lalu tampil bagi memudahkan urusan penempatan mereka.

Dalam hantaran Facebook (JKM WPKL) berkata, ibu kandung kanak-kanak itu gagal dihubungi selepas berjanji akan mengambil kembali anak-anaknya selepas selesai urusan.

“Ian Eusoff Abdullah, 5, Imaan Isabela Abdullah, 4, dan Qaseh Maryam Inara, 1, dirujuk pengasuh kanak-kanak dikenali sebagai Puan Bibe yang tinggal di pangsapuri di Bandar Sri Permaisuri Cheras.

“Ibu kandung telah meninggalkan mereka sejak Mac 2022 dan berjanji akan mengambil kembali anak-anaknya selepas sahaja urusan pekerjaannya selesai.

“Menurut pengasuh, ibu kandung yang dikenali dengan nama Aishah Irene, 38, pernah bekerja sebagai jururawat di salah sebuah hospital swasta, tetapi gagal dihubungi,”katanya.

Tambahnya, kanak-kanak itu ditinggalkan tanpa dokumen pengenalan diri menyebabkan pengasuh sukar menguruskan mereka terutamanya berkaitan kesihatan.

“Pengasuh membuat laporan polis mengenai penyerahan kanak-kanak ke JKM untuk diberi perlindungan,”katanya.

Sebarang maklumat boleh disalurkan kepada Shukor Salleh Laslile di talian 03-26124000, e-mel ke [email protected] atau hadir ke JKM WPKL Tingkat 9, Grand Seasons Avenue, Jalan Pahang, 50564, Kuala Lumpur.


Agong sukacita MoU pembangkang-kerajaan, tak sentuh undi percaya

Rasa sukacita dizahirkan Yang di-Pertuan Agong Al-Sultan Abdullah Ri’ayatuddin Al-Mustafa Billah Shah selepas termeterai Memorandum Persefahaman (MOU) antara pembangkang dengan kerajaan pada Isnin lalu.

Dalam satu kenyataan, Yang di-Pertuan Agong bertitah agar kemelut politik tidak berkesudahan berulang lagi dan menggesa supaya semua pihak memberikan fokus dalam menangani krisis kesihatan Covid-19 yang sedang melanda negara ketika ini.

“Seri Paduka Baginda mengulangi pandangan baginda bahawa rakyat tidak wajar dibebankan dengan kemelut politik yang tidak berkesudahan pada ketika negara bergelut menghadapi isu kesihatan dan kelembapan ekonomi akibat pandemik Covid-19,” kata Datuk Pengelola Bijaya Diraja Istana Negara Ahmad Fadil Shamsuddin.

Jelasnya lagi, Agong juga berharap semua wakil rakyat yang dipilih rakyat semasa pilihan raya umum lalu untuk memberi tumpuan kepada kebajikan rakyat dan berhenti bermain politik demi kepentingan diri sendiri.

“Seri Paduka Baginda turut menasihati Ahli-ahli Dewan Rakyat supaya mengembalikan fokus kepada usaha memerangi pandemik Covid-19 serta membawa kembali sinar kepada rakyat dan negara,” katanya lagi.

Bagaimanapun, kenyataan tersebut tidak menyentuh mengenai isu undi percaya yang dibangkitkan oleh Ketua Pembangkang, Datuk Seri Anwar Ibrahim yang mendesak berulang kali agar keabsahan Perdana Menteri Datuk Seri Ismail Sabri Yaakob dijalankan di Parlimen selepas mengangkat sumpah.

Bagaimanapun, usul undi percaya tidak akan dijalankan pada sesi kali ini.

Blok pembangkang, Pakatan Harapan dan kerajaan menandatangani MoU Transformasi dan Kestabilan Politik yang berlangsung di Parlimen pada Isnin.

MoU berkenaan yang membentuk satu kerjasama ‘dwipartisan’ dengan menjulang semangat Keluarga Malaysia, mempunyai enam agenda merangkumi pemerkasaan pelan Covid-19, transformasi pentadbiran, pembaharuan Parlimen, kebebasan institusi kehakiman, Perjanjian Malaysia 1963 (MA63) dan pembentukan jawatankuasa pemandu.

Untuk rekod, tawaran kerjasama tersebut sebelum ini pernah dibuat oleh Tan Sri Muhyiddin Yassin sebelum meletak jawatan tetapi ditolak mentah-mentah pembangkang.

Hanya dengan kerajaan baharu diterajui UMNO sahaja Ketua Pembangkang Datuk Seri Anwar Ibrahim tunduk dan menerima tawaran MoU tersebut, begitu takut beliau kepada UMNO sehingga mengadaikan prinsip perjuangannya sebelum ini.


EAIC tidak lagi terima aduan salah laku polis mulai esok

Suruhanjaya Integriti Agensi Penguatkuasaan (EAIC) tidak lagi menerima aduan terhadap Polis Diraja Malaysia (PDRM) atau pegawainya bermula esok.

Menurut Suruhanjaya itu, ia susulan PDRM bukan lagi salah satu agensi penguatkuasaan seliannya yang disenaraikan bawah Jadual Akta Suruhanjaya Integriti Agensi Penguatkuasaan 2009 [Akta 700] selaras penguatkuasaan Akta Suruhanjaya Bebas Tatakelakuan Polis 2022 [Akta 839] (IPCC), esok.

“EAIC akan menyelesaikan semua aduan dan siasatan yang diterima sebelum 1 Julai 2023 dalam tempoh setahun sehingga 1 Julai 2024 selaras dengan seksyen 47 Akta 839,” kata EAIC dalam satu kenyataan, hari ini.

Sebarang pertanyaan atau aduan oleh orang ramai terhadap PDRM bermula 1 Julai 2023 boleh disalurkan dengan menghubungi Bahagian Keselamatan, Kementerian Dalam Negeri di talian 03-8886 8526 atau 03-8886 8529.

EAIC berkata pihaknya terus komited dengan visi sebagai peneraju dalam penguatkuasaan, transformasi dan pembudayaan integriti berteraskan profesionalisme dan amalan terbaik.

Orang ramai boleh layari www.eaic.gov.my untuk sebarang maklumat atau info lanjut berkaitan EAIC.


ATM perketat kawalan sempadan Sarawak-Kalimantan Barat

Angkatan Tentera Malaysia (ATM) akan memperketatkan lagi kawalan sempadan Sarawak-Kalimantan Barat (KALBAR), Indonesia, susulan rancangan pembukaan semula sempadan negara yang dicadangkan bermula 1 Mac depan.

Markas Pemerintahan Medan Timur Tentera Darat (PMTTD) dipertanggungjawabkan untuk tindakan itu, bagi mengekang pencerobohan, terutama pendatang asing tanpa izin (PATI) dan aktiviti jenayah rentas sempadan.

Jurucakapnya dalam satu kenyataan berkata kawalan ketat juga perlu dilaksanakan bagi mengelak lonjakan kes jangkitan Covid-19.

“Justeru itu, bagi menentukan kedaulatan Wilayah 2 dipertahankan, PMTTD akan mempamerkan kehadiran dan pengawasan tentera di kawasan operasi dengan mengekalkan penempatan di Kem/Pos JPG tetap.

“Pelaksanaan rondaan berkala, Serang Tangkap (SERKAP), pengawasan serta pemerhatian dan melakukan pemeriksaan dan pengawalan di KTJ bertujuan mendominasi dan menghalang sebarang bentuk ancaman keselamatan, mencegah penyeludupan, kemasukan PATI serta aktiviti-aktiviti lintas batas di sempadan akan dipergiatkan,” katanya.

Tidak keterlaluan andai dikatakan PMTTD kini giat mengasah ‘taring’ menerusi pembinaan 21 Pos Imbangan baharu untuk ‘membaham’ sebarang ketirisan di pintu masuk negara, kata kenyataan itu.

Mengulas respon Panglima Medan Timur Tentera Darat, Lt Jeneral Datuk Mardzuki Muhammad ketika taklimat operasi oleh Pegawai Operasi dan Latihan 3 Skuadron Rejimen Askar Jurutera Diraja (RAJD) di Pos Padang Pan, Kapten Mohd Izwan Abdul Halim, Mardzuki menekankan prinsip fleksibiliti dalam pelaksanaan tugas agar momentum pembinaan dapat dipacu dengan lebih efektif dan dinamik.

“Meskipun terkekang atas beberapa faktor, profesionalisme warga ‘Combat Engineer’ 3 Skn RAJD yang diperkuatkan lagi dengan dokongan anggota 10 RRD ini tetap utuh bagi memastikan kesiagaan Wilayah 2 dalam trajektori mapan demi kelestarian integriti sempadan Sarawak/Kalimantan,” katanya.

Untuk rekod, proses pembinaan yang bermula sejak 17 Mei 21 lalu dan menelan belanja RM 6 juta ini merupakan penampan bagi sebarang potensi kebocoran di jajaran KALBAR dan seterusnya memastikan sempadan Wilayah 2 kekal utuh.

Sementara itu rancangan pembinaan Pos Serikin telah diusulkan berdasarkan kapasiti lokaliti yang menjadi tumpuan PATI menyeludup produk dari KALBAR tanpa kawalan yang efektif hingga menjadikan Serikin masyhur dengan jolokan ‘Medan Penjaja’ berkonsepkan pekan sehari iaitu pada hari Sabtu dan Ahad.

Menurut sumber tempatan, dikhabarkan kerajaan negeri berhasrat untuk membina Kompleks CIQ di kawasan am Serikin agar barter trading mampu dilaksanakan di premis berkenaan kelak.

Untuk rekod, sehingga akhir Disember 2021 lalu, PMTTD merampas barangan bernilai lebih RM23,68 juta, dan menangkap 1,534 PATI serta 50 penyeludup.


434,828 dos suntikan vaksin Covid-19 diberi semalam rekod tertinggi

Negara terus merekodkan jumlah pemberian vaksin harian tertinggi sejak Program Imunisasi Covid-19 Kebangsaan (PICK) bermula 24 Februari lalu bagi membendung penularan wabak Covid-19.

Semalam sahaja sejumlah 434,828 dos suntikan vaksin diberikan kepada penerima dos pertama dan kedua, rekod tertinggi mengatasi 424,541 dos yang diberikan pada Selasa.

Angka terbaharu itu menjadikan jumlah keseluruhan pemberian vaksin membabitkan dos pertama dan kedua sebanyak 12,647,558 dos, kata Menteri Kesihatan Datuk Seri Dr Adham Baba dalam laman Twitternya hari ini.

Beliau berkata jumlah penerima dos pertama adalah seramai 8,644,292 individu, manakala 4,003,266 lagi melengkapkan imunisasi masing-masing setelah menerima dos kedua.

“Negeri dan wilayah di Lembah Klang terus merekodkan jumlah tertinggi pemberian vaksin semalam iaitu sebanyak 187,592 dos suntikan,” katanya.

Lima negeri merekodkan pemberian vaksin tertinggi semalam membabitkan Selangor sebanyak 114,146 dos, diikuti Sarawak (74,136); Kuala Lumpur (70,609), Negeri Sembilan (23,742), dan Johor (21,487).


KKM umum longgar SOP Rabu

Kementerian Kesihatan (KKM) dijangka mengumumkan kelonggaran beberapa prosedur operasi standard (SOP) Covid-19 pada Rabu ini, kata Menterinya Khairy Jamaluddin.

Memetik laporan Bernama beliau berkata perancangan KKM itu telah dimaklumkan kepada Perdana Menteri Datuk Seri Ismail Sabri Yaakob.

“Saya sudah maklumkan kepada Perdana Menteri tentang perancangan KKM, nanti hari Rabu saya akan umumkan,” katanya kepada pemberita hari ini.

Terdahulu, Khairy melawat lima beradik Muhammad Haidir Rodzi, 24; Muhammad Hairie, 21; Nurhairieka,19; Muhammad Haiqiel, 14 dan Muhammad Khierzamani, 8, di Bandar Sunggala di sini yang kehilangan kedua-dua ibu bapa mereka Rodzi Tahar dan Nazita Idris akibat Covid-19 pada pertengahan tahun lepas.

Sebelum ini, media melaporkan Perdana Menteri berkata terdapat tiga kelonggaran SOP akan diumum dalam masa terdekat berkaitan pemakaian pelitup muka, penggunaan imbasan MySejahtera serta ujian pengesanan Covid-19 di lapangan terbang.


UMNO kecewa mahkamah tolak permohonan Najib, kata Zahid

UMNO kecewa dengan keputusan Mahkamah Persekutuan menolak permohonan Datuk Seri Najib Razak untuk memasukkan bukti tambahan membabitkan Hakim Datuk Mohd Nazlan Mohd Ghazali, dalam rayuan akhir kes penyelewengan dana RM42 juta milik SRC International Sdn Bhd (SRC).

Presiden UMNO Datuk Seri Ahmad Zahid Hamidi berkata parti itu tidak berhasrat untuk mencampuri urusan mahkamah, tetapi memandang berat pendedahan berkaitan Mohd Nazlan yang dituduh terlibat dalam penubuhan SRC.

“Walhal beliau juga adalah hakim yang menjatuhkan hukuman ke atas Najib dalam kes bersabit syarikat yang sama,” katanya dalam kenyataan malam ini.

Ahli Parlimen Bagan Datuk itu berkata kedudukan Mohd Nazlan sebagai peguam dan setiausaha Maybank pada 2006 sudah tentu memberikan akses besar kepada beliau dalam isu pentadbiran bank berkenaan.

“Termasuklah bagaimana wang RM42 juta iaitu sebahagian daripada RM140 juta yang dipinjamkan oleh Maybank kepada Putra Perdana Development boleh dipindahkan ke akaun Najib, yang akhirnya menjadi punca dakwaan ke atas beliau.

“Sudah menjadi satu amalan etika am kehakiman di seluruh dunia bahawa mana-mana hakim yang sedang mendengar sesuatu kes, jika mendapati ia sedang berada di dalam keadaan konflik kepentingan dengan kedudukannya sama ada semasa atau sebelum menjadi seorang hakim, perlu mengecualikan dirinya dalam mendengar apatah lagi memutuskan kes tersebut,” katanya.

Zahid berkata lebih parah lagi jika ada sebarang cubaan untuk menyembunyikan fakta penglibatan yang terkait dengan konflik berkepentingan sejak dari awal proses penghakiman dijalankan.

“Semua ini sebenarnya boleh menghakis integriti badan kehakiman yang sepatutnya menjadi tunjang kepercayaan mutlak rakyat terhadap benteng utama kedaulatan undang-undang.

“UMNO bertegas untuk tidak sesekali mencampuri urusan mahkamah. Namun, kami percaya bahawa keadilan bukan sahaja perlu dilaksanakan, tetapi ia juga mesti dilihat telah dilaksanakan,” katanya.

Semalam, panel lima hakim Mahkamah Persekutuan diketuai Ketua Hakim Negara Tun Tengku Maimun Tuan Mat sebulat suara menolak percubaan bekas Perdana Menteri itu untuk memasukkan, kononnya, bukti berkaitan penemuan terbaharu berhubung dakwaan konflik kepentingan hakim Mohd Nazlan.

Mahkamah memutuskan bahawa bukti tambahan itu tiada kaitan antara jawatan Mohd Nazlan sebelum ini sebagai Kaunsel dan Setiausaha Syarikat Kumpulan Maybank yang boleh menyebabkan berat sebelah terhadap pemohon.

Tengku Maimun yang membacakan penghakiman berkata mahkamah berpandangan bukti tambahan yang ingin dimasukkan tidak relevan dengan pertuduhan ke atas Najib.

“Atas semua sebab yang kami nyatakan, kami dapati pemohon gagal melepasi ambang di bawah Seksyen 93 Akta Mahkamah Kehakiman.

“Usul itu dengan ini ditolak. Kami kini akan meneruskan rayuan utama,” katanya.

Empat anggota panel hakim lain ialah Ketua Hakim Sabah dan Sarawak Tan Sri Abang Iskandar Abang Hashim; dan tiga hakim Mahkamah Persekutuan iaitu Datuk Nalini Pathmanathan; Datuk Mary Lim Thiam Suan; dan Datuk Mohamad Zabidin Mohd Diah.

Mohd Nazlan adalah hakim Mahkamah Tinggi (kini Hakim Mahkamah Rayuan) yang mendapati Najib bersalah terhadap tujuh tuduhan pecah amanah, menyalahgunakan kuasa dan pengubahan wang haram dana SRC dan memerintahkannya dipenjara 12 tahun serta didenda RM210 juta pada 28 Julai 2020.

Najib memohon untuk memasukkan antaranya, keterangan viva voce (lisan) pegawai penyiasat Suruhanjaya Pencegahan Rasuah Malaysia (SPRM) Rosli Hussein yang menjalankan siasatan ke atas skandal SRC.

Keterangan itu adalah sama ada beliau (Rosli) menyedari peranan lalu dan pembabitan Mohd Nazlan sebagai Kaunsel dan Setiausaha Syarikat Kumpulan Maybank, terutamanya dalam khidmat nasihat strategik yang diberikan Maybank Investment Berhad dan bahagian nasihat kewangan Maybank, Bina Fikir Sdn Bhd kepada 1Malaysia Development Berhad (1MDB) bagi penubuhan SRC pada tahun 2010/2011.

Bukti tambahan lain ialah keterangan lisan bekas Ketua Pegawai Eksekutif (CEO) 1MDB Datuk Shahrol Azral Ibrahim Halmi berhubung perananannya ketika menjawat jawatan itu dalam urusan dan pelantikan Maybank Investment Berhad dan Bina Fikir Sdn Bhd serta pegawainya berkaitan khidmat nasihat strategik dalam penubuhan SRC International.


Ericsson perjelas kontrak 5G diperoleh atas merit

Ericsson menegaskan bahawa kontrak 5G dengan Digital Nasional Bhd (DNB) diperoleh secara adil, berdasarkan penyelesaian utama dan kompetitif.

Syarikat gergasi telekomunikasi multinasional dari Sweden itu berkata pihaknya komited untuk memastikan rangkaian DNB menjadi wadah yang terbaik bahawa 5G dapat dilaksanakan di rantau ini, menurut laporan Bernama.

Kontrak 5G, menurut DNB pada Julai 2021, telah diberikan mengikut standard tadbir urus yang paling ketat berdasarkan nasihat EY Consulting, menurut Ericsson dalam kenyataan di sini hari ini.

DNB menyatakan tawaran Ericsson dinilai sebagai yang paling kompetitif berikutan mendapat penilaian tertinggi dalam ketiga-tiga komponen utama untuk kriteria penilaian tender.

Ia termasuk tiga komponen, termasuk aspek teknikal merangkumi seluruh keupayaan teknologi 5G; keupayaan penggunaan 5G; pendekatan integrasi; keselamatan siber dan rangkaian serta operasi dan penyelenggaraan.

Kedua ialah komersial yang meliputi cadangan pembiayaan dan jumlah kos pemilikan serta ketiga, komponen sosioekonomi yang meliputi pembangunan tempatan dan impak sosioekonomi yang positif.

Ericsson berkata pihaknya komited untuk menjalankan perniagaan dengan integriti dan menafikan sebarang dakwaan bahawa kontrak dengan DNB diraih atas alasan lain selain daripada merit, berdasarkan kriteria yang dinyatakan di atas.

Kenyataan itu dibuat sehari selepas Ahli Parlimen PH Lembah Pantai Fahmi Fadzil menggesa Suruhanjaya Pencegahan Rasuah Malaysia (SPRM) menyiasat kerjasama antara DNB dan Ericsson, menyatakan bahawa berdasarkan laporan berita, syarikat telekomunikasi itu didakwa melanggar pakatan dan mempunyai isu pematuhan dalam perjanjian di Iraq pada 2019.

Beliau berkata dalam laporan itu, Ericsson didakwa oleh Jabatan Kehakiman (DoJ) Amerika Syarikat (AS) melanggar syarat perjanjian pada 2019 dengan pendakwa raya dengan gagal mendedahkan salah laku dan kegagalan pematuhan di Iraq.

Ericsson berkata pihaknya akan memberikan pengalaman 5G bertaraf dunia melalui kerjasama dengan DNB, membawa kesalinghubungan yang cepat dan dipercayai kepada orang ramai dan perniagaan, yang akan mempercepatkan transformasi digital negara dan membolehkan Malaysia menerima pakai Industri 4.0.

Ericsson berkata syarikat telah dinamakan sebagai Leader in the 2022 Gartner® Magic Quadrant™ untuk laporan 5G Network Infrastructure for Communications Service Providers, untuk tahun kedua berturut-turut dan berada pada kedudukan tertinggi bagi Keupayaannya untuk Melaksanakan.

Vendor infrastruktur rangkaian 5G yang menyeluruh dinilai mengenai cara mereka menjayakan prestasi penyedia IT menjadi kompetitif, cekap dan berkesan serta memberi impak positif kepada pendapatan, pengekalan dan reputasi dalam pandangan Gartner terhadap pasaran.

Penilaian Keupayaan untuk Melaksanakan termasuk produk dan perkhidmatan Ericsson, operasi, pelaksanaan jualan dan harga, responsif pasaran dan rekod prestasi, pelaksanaan pemasaran, pengalaman pelanggan dan daya maju secara keseluruhan, menurut syarikat telekomunikasi itu.

Itu merupakan elemen yang dinyatakan oleh Ericsson menyumbang kepada pemberian kontrak oleh DNB untuk menyediakan rangkaian 5G di seluruh Malaysia.

Ini adalah bukti kepada keupayaan dan kerjasama kukuh pasukan Ericsson dan DNB atas alasan bahawa 5G telah dilancarkan di Malaysia dalam tempoh kurang daripada enam bulan kontrak itu diberikan.

Dengan pelancaran yang dilaksanakan pada kadar yang cepat, 5G kini boleh didapati di Putrajaya, Cyberjaya dan Kuala Lumpur, menurut Ericsson.


Tak boleh rentas negeri, daerah mulai Isnin kecuali dengan izin polis

Kerajaan menguatkuasakan larangan rentas negeri dan daerah di seluruh negara, kecuali dengan kebenaran Polis Diraja Malaysia (PDRM), mulai Isnin ini hingga 6 Jun.

Menteri Kanan (Keselamatan), Datuk Seri Ismail Sabri Yaakob berkata kerajaan juga tidak membenarkan semua aktiviti rasmi, sosial dan bersemuka sama ada membabitkan kerajaan atau swasta.

“Semua aktiviti sosial, pendidikan dan aktiviti ekonomi yang boleh menyebabkan perhimpunan atau kesesakan awam juga adalah dilarang.

“Bagaimanapun, keputusan ini akan disemak semula selepas dua minggu,” katanya dalam kenyataan hari ini.

Katanya, aktiviti sukan dan rekreasi individu dan tidak bersentuhan fizikal dengan mematuhi penjarakan fizikal sekurang-kurangnya 1.5 meter di kawasan terbuka di kawasan Perintah Kawalan Pergerakan (PKP) dibenarkan bagi tujuan kesihatan.

Malaysia hari ini terus merekodkan kes harian Covid-19 melebihi 4,000 dengan mencatatkan 4,519 kes baharu dalam tempoh 24 jam lalu, menjadikan kes kumulatif Covid-19 di dalam negara kini berjumlah 436,944 kes.

Sebanyak 16 kluster baharu juga dikenal pasti hari ini membabitkan lapan kluster tempat kerja, enam kluster komuniti, serta masing-masing satu kluster keagamaan dan institusi pendidikan di bawah Kementerian Pendidikan.

Sementara itu, Ketua Pengarah Kesihatan, Tan Sri Noor Hisham Abdullah berkata, varian baharu Covid-19 dikenal pasti menjadi antara punca lebih ramai golongan muda dijangkiti wabak itu dengan gejala yang dialami lebih teruk sehingga menyebabkan kemasukan ke Unit Rawatan Rapi (ICU).

Beliau berkata, sejak awal tahun ini hingga semalam, jangkitan Covid-19 tertinggi membabitkan mereka yang berusia lingkungan 20 hingga 29 tahun iaitu 1,531 kes manakala bagi 30 hingga 39 tahun pula sebanyak 1,452 kes.

“Ini adalah usia bekerja. Pakar-Pakar di Hospital Sungai Buloh mengesahkan jangkitan varian baharu adalah dari usia muda yang menyaksikan ada kes yang tidak terkesan dengan rawatan yang diberikan contohnya guna steroid juga tidak berkesan,” katanya hari ini.

Beliau berkata setakat ini, KKM mengesan 56 kes varian yang membimbangkan (VOC) dan tiga kes varian yang perlu mendapat perhatian (VOI) di negara ini.

Daripada jumlah itu, 48 kes adalah daripada varian Afrika Selatan (B.1.351), lapan kes daripada varian United Kingdom (B.117), dua kes daripada varian Nigeria (B.1.525) dan satu kes varian India (B.1.617.1).


Tular gambar Mat Sabu dengan ahli perniagaan, misi ‘telur ayam’?

Tular dalam media sosial selepas sebuah blog mengeluarkan gambar Menteri Pertanian dan Keterjaminan Makanan, Datuk Seri Mohamad Sabu bersama seorang ahli perniagaan terkenal.

Gambar disiarkan blog “Checkmatebro” itu kelihatan Mohamad atau dikenali Mat Sabu bersama Deepak Jaikishan dan Presiden MIC, Datuk Seri M Saravanan didakwa di lapangan terbang.

Blog itu mendakwa ketiga-tiga individu yang diambil gambar semasa penerbangan mereka ke Chennai, India, pada Januari untuk bertemu pembekal bagi menangani kekurangan telur ayam di Malaysia.

“Adakah benar Mat Sabu membawa Deepak dan Saravanan bersama melawat ladang ayam di India? Jika ya, mengapa? Apakah peranan mereka?” blog itu bertanya.

Sebuah portal, MalaysiaNow cuba mendapatkan maklum balas daripada Mohamad dan Deepak, tetapi tidak berjaya.

MalaysiaNow juga telah menghubungi Saravanan untuk mendapatkan komen.

Awal bulan ini, Mohamad memberitahu Dewan Rakyat bahawa hanya sebuah syarikat dianugerahkan permit khas untuk mengimport telur dari India sehingga Jun tahun ini.

Tindakan itu telah mendapat kritikan daripada Presiden MCA Datuk Seri Wee Ka Siong, yang mempersoalkan kualiti telur yang diimport.

Kenyataan Wee, yang dibuat di Dewan Rakyat atas kapasitinya sebagai Ahli Parlimen Ayer Hitam, diikuti dengan surat tuntutan daripada firma guaman yang mewakili pengimport telur J&E Advance Tech Sdn Bhd.

Nama Deepak sebelum ini menjadi tumpuan umum selepas dakwaannya bahawa bekas Perdana Menteri Datuk Seri Najib Razak dan Datin Seri Rosmah Mansor terlibat dalam pembunuhan warga Mongolia Altantuya Shaariibuu pada 2006.

Beliau juga menyaman Najib dan Rosmah atas dakwaan konspirasi yang didakwanya menyebabkan beliau mengalami kerugian.


Kemurahan hati Muhyiddin calonkan individu dari parti yang jatuhkannya

Bagaimana Tan Sri Muhyiddin Yassin boleh mencadangkan individu dari parti yang menjadi punca beliau meletakan jawatan Perdana Menteri (PM) dan kerajaannya tumbang, persoalan tersebut bermain dalam fikiran pegawai kanannya, Datuk Dr Marzuki Mohamad.

Namun itulah hakikatnya apabila melihat sisi jauh pada diri lelaki ini yang tegas dengan prinsip menegakkan undang-undang dan mematuhi Perlembagaan Persekutuan.

Menceritakan bagaimana tenang dan tegas pendirian Muhyiddin sehari sebelum peletakan jawatan sebagai PM Malaysia, Dr Marzuki yang juga Ketua Setiausaha Sulit kepada PM berkata beliau ke rumah Muhyiddin untuk mengemas beberapa dokumen.

“Beliau sedang minum pagi bersama Puan Sri dan mengajak saya turut serta. Selepas mengemas beberapa dokumen beliau memberitahu saya ramai yang menghantar pesanan meminta beliau tidak meletak jawatan.

“Namun beliau menjawab saya telah hilang majoriti, bagaimana saya boleh kekal lagi?,” kata Dr Marzuki.

Menurut Dr Marzuki beliau juga menyetujui peletakan jawatan Muhyiddin berdasarkan ketetapan di dalam Perlembagaan Negara apabila seseorang itu hilang majoriti, dan itulah yang sepatutnya dilakukan.

Muhyiddin kemudian berpindah ke tajuk lain.

“Beliau bertanya kepada saya siapa yang akan menggantikannya sambil meneruskan bahawa Perikatan Nasional mesti mempunyai calon Perdana Menteri.

“Dalam nafas dan nada sama beliau memberitahu beliau tiada masalah sekiranya (Datuk Seri) Ismail Sabri (Yaakob) dipilih sebagai calon Perdana Menteri,” kata Dr Marzuki.

Kenyataan itu mengejutkan beliau.

“Bagaimana lelaki ini boleh mencadangkan individu dari parti yang baharu sahaja menjatuhkannya daripada kedudukan yang paling diinginkan itu?,” kata Dr Marzuki yang menjelaskan beliau serta Muhyiddin berhujah sedikit mengenai perkara itu, namun PM sudah membuat keputusan yang beliau percaya adalah sesuatu yang betul.

Beliau berkata alasan Muhyiddin mudah dan realistik.

“Jika beliau tidak menyokong calon Perdana Menteri, tidak ada sesiapa yang akan mendapat majoriti… dan negara akan berada dalam kemelut politik selama berminggu-minggu atau berbulan-bulan.

“Selepas itu apa yang ditanya kepada saya hanya sama ada tindakannya itu berperlembagaan dan saya memberitahunya ia mengikut Perlembagaan,” kata Dr Marzuki lagi sambil menjelaskan Muhyiddin kemudian mengarahkannya menghubungi Ismail Sabri untuk pertemuan pada jam 11 pagi.

Muhyiddin mengadakan perjumpaan dengan Ahli Parlimen Bersatu pada jam 9 pagi dan sebelum menghadiri mesyuarat itu beliau bertanya sekali lagi kepada Dr Marzuki sama ada tindakan untuk meletak jawatan itu adalah mengikut Perlembagaan.

“Ketika beliau bergerak untuk menghadiri mesyuarat itu, saya kebingungan memikirkan perbualan dengan Tan Sri sebentar tadi.

“Saya hanya melihat kebenaran dan kemurahan hatinya,” kata Dr Marzuki.

Pada 16 Ogos, Muhyiddin menghadap Yang di-Pertuan Agong Al-Sultan Abdullah Sultan Ahmad Shah untuk menyerahkan surat peletakan jawatannya sebagai PM dan jawatan seluruh Jemaah Menteri dengan serta-merta.


Hukuman kes rasuah bekas Ketua UMNO Bahagian Pandan kekal, dipenjara 8 tahun

Mahkamah Rayuan hari ini mengekalkan hukuman penjara lapan tahun dan denda RM977,560 terhadap bekas Ketua Umno Bahagian Pandan, Abd Ghani Ismail atas 10 pertuduhan menerima rasuah membabitkan RM193,512 antara Mei 2006 hingga Mac 2007.

Panel tiga hakim yang diketuai Hakim Datuk Hanipah Farikullah sebulat suara memutuskan demikian selepas menolak rayuan akhir Abd Ghani, 56, untuk mengetepikan sabitan dan hukuman yang dikenakan terhadapnya, menurut laporan Bernama.

Dalam penghakimannya, Hanipah berkata sebahagian besar alasan penghakiman Mahkamah Tinggi adalah tidak relevan dengan fakta bagi sembilan pertuduhan menerima rasuah, maka pandangan Mahkamah Tinggi sudah tentu memprejudiskan perayu.

Bagaimanapun, beliau berkata Mahkamah Rayuan mempunyai kuasa untuk mendengar semula rayuan berdasarkan keterangan di Mahkamah Sesyen.

“Setelah meneliti rekod rayuan dan kesemua keterangan serta alasan penghakiman Mahkamah Sesyen, kami dapati keputusan Mahkamah Sesyen boleh dipertahankan dan tidak terdapat apa-apa kekhilafan oleh Mahkamah Sesyen yang memerlukan campur tangan oleh Mahkamah Tinggi dan Mahkamah Rayuan.

“Kami juga berpuas hati bahawa tidak terdapat kesilapan di peringkat Mahkamah Sesyen. Oleh itu, sabitan dan hukuman oleh Mahkamah Sesyen dikekalkan manakala rayuan (bagi sembilan pertuduhan) ditolak,” katanya yang bersidang bersama-sama Hakim Datuk S. Nantha Balan dan Datuk Wira Ahmad Nasfy Yasin.

Bagi satu lagi pertuduhan memperoleh suapan untuk melantik sebuah syarikat sebagai kontraktor, Hanipah berkata mahkamah berpendapat tidak terdapat kekhilafan oleh Mahkamah Tinggi yang memerlukan campur tangan Mahkamah Rayuan.

“Hakim Mahkamah Tinggi telah mengguna pakai prinsip undang-undang yang betul kepada fakta rayuan bagi kes tersebut. Dengan itu, sabitan dan hukuman oleh Mahkamah Tinggi adalah selamat, rayuan ditolak, keputusan Mahkamah Tinggi dikekalkan,” kata hakim itu.

Mengikut sembilan pertuduhan, Abd Ghani didakwa sebagai Ahli Jawatankuasa Tender, Majlis Perbandaran Ampang Jaya (MPAJ) ketika itu, memperoleh suapan daripada seorang kontraktor Abdul Rahman Yaacob (sudah meninggal dunia) berjumlah RM193,512.

Ia sebagai balasan menolong Abdul Rahman mendapatkan Tender Zon SP 23 iaitu kerja perkhidmatan kutipan sisa pepejal di Taman Lembah Maju dan Taman Kencana serta Tender Zon PB 16 iaitu kerja pembersihan kawasan di Pandan Cahaya daripada MPAJ.

Abd Ghani didakwa melakukan kesemua perbuatan itu di Desa Pandan antara 4 Ogos 2006 hingga 31 Mac 2007.

Bagi satu lagi pertuduhan, Abd Ghani didakwa memperoleh suapan bagi dirinya iaitu pelantikan Syarikat Lembah Rimbun sebagai subkontraktor kepada Syarikat Dwisakti Mewah Sdn Bhd yang dia mempunyai kepentingan dalam syarikat itu. Dia didakwa melakukan perbuatan itu di Pandan Jaya pada 1 Mei 2006.

Ia sebagai upah menolong Syarikat Dwisakti Mewah Sdn Bhd mendapatkan Tender Zon SP 21 iaitu kerja pelupusan sisa pepejal di kawasan Bandar Pandan Indah daripada MPAJ.

Bagi kesemua pertuduhan itu, dia didakwa mengikut Seksyen 11 (a) dan Seksyen 10 (a)(aa) Akta Pencegahan Rasuah 1997 (Akta 575) yang boleh dihukum di bawah Seksyen 16 Akta sama, yang memperuntukkan hukuman penjara maksimum 20 tahun dan didenda tidak kurang daripada lima kali ganda nilai suapan.

Difahamkan, Abd Ghani yang telah membayar denda tersebut (RM977,560) akan menjalani hukuman penjara di Penjara Kajang bermula hari ini.

Pada 28 Dis 2012, Mahkamah Sesyen Kuala Lumpur menjatuhkan hukuman penjara lapan tahun dan denda RM977,560 ke atas Abd Ghani sebelum Mahkamah Tinggi Kuala Lumpur mengekalkan
hukuman sama terhadapnya.

Pendakwaan dikendalikan Timbalan Pendakwa Raya Norzilati Izhani Zainal dan Samihah Rhazali manakala peguam Zamri Ibrahim mewakili Abd Ghani.


Nak siasat, siasat juga semua akaun termasuk PKR, DAP dan Amanah: Razali

Siasatan berhubung dana parti juga perlu dilakukan terhadap semua parti lain termasuk pihak kerajaan dan tidak melibatkan parti pembangkang sahaja, kata Datuk Razali Idris.

Pengerusi Bersatu Terengganu itu berkata sekiranya kerajaan campuran Pakatan Harapan (PH)-Barisan Nasional (BN) mahu bersikap telus, sepatutnya Suruhanjaya Pencegahan Rasuah Malaysia (SPRM) juga menyiasat akaun parti PKR, DAP dan Amanah bagi mengenalpasti sumbangan dana politik mereka.

“Bersatu terbuka dan sedia memberikan kerjasama untuk proses siasatan lanjut. Apa yang kita mahukan ialah ia disiasat secara telus.

“Kita juga mengesyorkan supaya jangan hanya siasat akaun parti pembangkang, siasat juga akaun parti-parti lain dalam kerajaan sama ada PKR, DAP dan Amanah bagi memastikan dari mana datangnya sumber kewangan mereka,” katanya dipetik laporan Sinar Harian.

Jelas beliau, Bersatu sebelum ini telah memberikan kerjasama berhubung siasatan yang dijalankan SPRM.

Ketua Pesuruhjaya SPRM, Tan Sri Azam Baki pada Rabu mengesahkan beberapa akaun Bersatu dibekukan bagi membantu siasatan ke atas wang yang disyaki daripada hasil haram (illegal proceeds).

Katanya, akaun parti berkenaan dibekukan pihak berkuasa sejak dua minggu lalu bagi memudahkan siasatan yang dibuat mengikut Akta Pencegahan Pengubahan Wang Haram dan Pencegahan Pembiayaan Keganasan.